Ama eta hizkuntza

Zurruna da argazkia: bi emakume, adinekoa bata, gaztea bestea, atzetik hartuta. Gaztea, bere musuko eta jantzi profilaktikoekin, adinekoaren zaintzailea da. Erreportajearen izenburua, bertso forman dator: “Hitza, sendatzeko giltza”. Maria Ortegaren lanak hainbat adituren testigantzak dakartza. Tartean Maritxu Goihenetxerenak; honek Izpurako adinekoen egoitza batean egin du ikerketa alzheimerra duten lau egoiliarrekin. Emaitza, Goihenetxeren hitzetan, hauxe: “(…) frogatua izan da elebidun batek bere ama hizkuntza arinago erabiliko duela alzheimerra duelarik”. Baieztapen horrek gure gurasoek beren azken egunetan bizi izandako pasarte bana ekarri dit gogora. Gure attek egun batean, izugarrizko asaldura izan zuen: ume ahotsa jarri eta bere amari deitzen zion, txitek ihes egin zutela eta erabat larrituta. Beste behin, gure ama, eskaileretara irten eta haur plantan jarrita, bere amari deika aritu zen, larri hura ere. Ama hizkuntza bakarrik ez, ama bera behar zuten biek une haietan. Bada gaurko BERRIAn euskararen erabilerari lotutako beste lan bat, Xabier Payaren artikulua, hain zuzen ere: “Protestatzeko hizkuntza” dio izenburuak. Payak hori aurkitu du Bilbo inguruko pentsiodunen eta ostalarien mobilizazioetan, eta ondorio hau atera du: “(…) mesfidantza eragiten dit gaztelaniak liskar kaletarren mundua euskarari doan lagatzeak”. Bi idatziak gurutzatu eta zer pentsa utzi naute, ezinbestean.


AS Zizurreko zinegotzi Javier Alvarezek kargua utzi du

2023ko hauteskundeetan AS Zizurren zerrendaburu izango den Manuela Rodriguezek hartuko du bere lekua gaur.

Atzo iragarri zuen Javier Alvarezek kargua utziko duela. Zerrendan hurrengoa Ivan Mendioroz zen, baina karguari uko egin dio; eta, gaur, Manuela Rodríguezek hartuko du bere zinegotzi lekua.

Alvarez 2015tik izan da Zizur Nagusian hautetsi. Oposizioan lehen legealdia egin ondoren, 2019ko ikasturte politikoa Geroa Bai, EH Bildu eta AS Zizurren arteko akordio programatikoaren hasi zen. Alvarez Ogasun eta Garapen Ekonomikoko zinegotzi arduraduna eta hirugarren alkateordea izan zen. Hamabost hilabete geroago, Geroa Baik eta EH Bilduk kargutik kendu zuten, leialtasunik ezagatik eta haren aurkako zentsura-mozioa abiarazteagatik.

Arrazoi hori dela eta, Ana Reguilonek, bere alderdikideak, alderditik dimisioa eman zuen eta atxiki gabeko zinegotzi izatera pasatu zen.


Irailarenak

Ohartzerako, urtearen bederatzigarren koskara heldu gara, eta ingurura patxadaz begiratuz gero, abesti eder batek dioen moduan, munduaren nekea hostoetan suma daitekeela dirudi.

Aurtengo udak, eguzki askorik eskaini ez badigu ere, bero lehor eta tenperatura aldaketa gogorrak eragin ditu. Zenbait zuhaitzei begiratu besterik ez dago iraila gutariko asko bezain zimel, hostoak lehor eta bakandurik, hasi dutela jabetzeko. Hala ere, urteak aurrera jarraitzen du, urtaroz urtaro gure eginbehar eta promesak pilatuz. Eta naturak bien bitartean eta eskerrak, ez du etenik.

Piperrak loretan hasi geroztik iragan da denboratxo bat eta dagoneko, mintzen hasiak dira uda biziki agurtzeko asmoz. Kuia, pepinoa eta tomateak amaitzear dauden honetan, ez da atsedenik. Pikuak hasi dira gozoki lurrera jausten, bizilagunen arteko marmelada poto eta esker onen trukeak martxan jartzeko beste.

Intxaurrak, izuturik eta autoen gurpilen zanpatze bortitzari ihesi, errepide bazterretan pilatzen hasiak dira, norbaitek tentuz jasoko dituenaren esperantzaz. Eta sagarrondoak, eder eta mardul ari dira nagusitzen, presarik gabe, gainean dituzten sagarren pisua eusteko okertzen hasiak direlarik. Iraila, hasiera edo amaiera baten mugarria izan ohi da. Eten une arin baten, lehen pausoa. Bada haurrak eskolara bidali eta lasaitasun bat sentituko duenik. Edo kontrara, lehen egokitzapenarekiko beldurrez eta mesfidantzan, ohi baino urduriagoa sentitzen denik ere. Izango dira, ikaskide eta ingurune berri batera egokitu behar dutenak ere. Lehenengoz, etxetik aldendu eta hor nonbait, ikasle pisuen xarma ezagutzera doanik. Alokairu berriak, berregitear dauden beste hainbeste bizikidetza akordio... erabakien oasi txiki bat da iraila. Oporrek arindu ahal izan duten zamaren hutsuneaz baliatu eta erabaki berriak hartzeko abaguneen itsaso bat.

Baina ez du zertan berritasuna ekarri, egoera berdinean jarraitzeko erabakia hartzea ere uste baino korapilatsuagoa izan baitaiteke askotan.

Irailak ordea, badu beregan urte hasierak ez duen seriotasun bat. Izan ere, nork ez du urte berri baten etorreran, 12 kanpai-hotsen osteko mozkor eta adorez, helburu berrien zerrendarik osatu. Egun horretan, bada halako akordio isil bat, zeinari esker utzi egin ohi diogun elkarri, egikaritu ez ditugunak aho eta pentsamenduetan hartzen. Inguruko sentimendu uholde eta festak, urte osoa aurretik duguna goraipatu besterik egiten ez duenez, dena izan ohi da libre.

Baina sentsazio hori, pixkanaka higatzen doa. Urtarrilarekin baimena ematen diogu gure buruari gauzak lasai hartzeko. Otsailean, hotzak, ez gaitu askorik mugiarazten oraindik.

Martxotik aurrera ordea, ingurua pizten hasten da, gure ekintzen abiadurarekiko proportzionaltasun ezaz. Eta ohartzerako udaberriak liluratu egiten gaitu, kanpora begiratzea, sarri barnera biltzea baino erakargarriago izan daitekeelarik.

Eta amaitzeko, udak, ez du azalpenen beharrik. Pentsamenduak lausotu eta loturarik gabe gozatzeko aukera eman ohi diogu elkarri. Kresala arnastu eta eguzkiaren energia erregai eta indar ditugularik.

Baina sugandilen garaia atzean uzteko ordua berehala heltzen da. Eta orduan, berandu da. Agenda berri bat zabaltzeko unea iritsi da ziurrenik. Norbere baitan bizi dugun etxea zartatzen hasten den unea heltzen da. Narrastien antzera, ezkatak lehortzen eta eteten zaizkigu. Eta azal berritzeak, ez du atzera bueltarik izaten.

Irailak, zintzotasuna pizten du norbere buruarengan. Eta gure buruarekin beste bat egiten hasteko ordua dela oihukatzen digu ozen.


Helene Alberdi bigarren eta Jon Ulazia hirugarren, San Anton Biran

Unai Agirre zarauztarra eta Ana Vega donostiarra izan dira garaile gaur goizean Getariako itsas zeharkaldian.

Azkenean lortu dute San Antoni bira ematea. Duela hiru urte antolatu zuen Getariako Triatloi Elkarteak itsas zeharkaldia herrian, eta lehen aldi hartan ezin izan zuten diseinatutako ibilbidea osatu itsas korronteengatik. Iaz, koronabirusak eragindako pandemiak baldintzatuta, bertan behera utzi behar izan zuten hitzorduan. Aurten, ordea, baldintza guztiak aldeko izan dira: itsasoa bare eta eguzkia lagun. Irteeran taldeka banatuta, baina, 229 lagunek osatu dute igeriketa proba, eta bizkorrenak Unai Agirre zarauztarra eta Ana Vega donostiarra izan dira.

Gaztetape hondartzatik Malkorbera egin dute zeharkaldia parte hartzaileek. Gizonezkoetan, multzotxo bat joan da aurretik denbora osoan, baina San Anton igaro eta barran sartzerakoan, Agirrek martxa bat gehiago sartzea erabaki du. Hala ere, orpoz orpo izan ditu Mikel Iriondo ondarroarra eta Jon Ulazia zumaiarra. Inork ez du eman amore bukaerara arte, eta lehia estua ikusi dute Malkorbe hondartzan zeuden zaletuek. Azkenean, zarauztarra nagusitu da 33 minututan osatuz igeriketa lehia; beste biak, aldiz, batera helmugaratu dira, bi segundora, Ulazia hirugarren izanik.

Ana Vegak eroso irabazi du emakumezkoetan, 33:17ko denboran, eta aitortu du zeharkaldian zehar ez zekiela garbi bere aurretik norbait ote zihoan ala bera zen buru. Gustura agertu da, eta asko gustatu zaio proba bera, nahiz eta arroka arteko ibilbideak nahikoa errespetu ematen zion. Bigarrena Helene Alberdi zumaiarra izan da; irabazlearengandik bi minutura iritsi da.

Sailkapen eta denborak ikusteko klikatu gainean.


Behelainoak hiria estali du

Behelainoak Donostia estali du goiz-goizetik, eta irudi bitxiak izan dira hiriko zonalde ezberdinetan. Bizilagun ugari atera da kalera paisaiaz gozatzera eta argazkiak egitera. Kontxan, esaterako, ez zen Santa Klara uhartea ikusten ere. Behelainoa tenperatura baxuekin batera iritsi da, baina orduak aurrera egin ahala argitu da zerua.

1952ko Londresen esnatu naiz pic.twitter.com/QiJZUDV2Dt— nere? (@nerener123) January 12, 2022

Tiempo Donosti Twitterreko kontuak Igeldo Menditik ateratako argazkiak zabaldu ditu. Behelainoa hirian sartzen ari den unea erakusten dute irudiek:

pic.twitter.com/d09QLdtE5V— tiempo_Donosti (@TiempoDonosti) January 12, 2022


Bego Azkarai okinari omenaldia

Omenaldia Bego Azkarai Olariagako baserritarrari. Bere kideek eskainia bizitza oso bat baserriari eta familiari eskaini izanagatik.


Giro eguzkitsua

Egun osoan zehar goi-hodei batzuk agertuko badira ere, hauek ez dute trabarik egingo eta eguraldi eguzkitsuaz gozatu ahalko da.

Azken orduetan behe-hodei batzuk sartuko dira, baina inolako ondoriorik gabe. Haizeak goizean ipar-ekialdetik joko du, arratsaldean ipar-mendebaldetik finkatuko delarik. Tenperatura igo eta 27-28 graduan joko du goia.

Giro ederrak jarraipena izango du bihar. Goizean behe-hodei batzuk ikusiko dira, baina eguerdirako garbitu eta arratsaldean eguraldi eguzkitsua nagusituko da. Haizeak ipar-mendebaldetik joko du eta tenperatura bizpahiru gradu jaitsiko da, 24-25 graduan joaz goia.


'La familia Bélier' filma eskainiko du gaur "La Noche de..." saioak

Komedia frantses honetako protagonista Bélier familia da. Kide bat izan ezik, beste guztiak gorrak dira.

Gaur gauean, La familia Bélier izeneko komedia frantsesa izango dugu ikusgai "La Noche de..." saioan. Eric Lartigauk zuzendutako filmak Bélier familiaren gorabeherak kontatzen ditu. Kide bat izan ezik, beste guztiak gorrak dira. Louane Emera, Karin Viard, François Damiens, Luca Gelberg eta Roxane Duran dira aktore protagonistak.

La familia Bélier ikusi aurretik, hainbat xehetasun kontatuko ditu Felix Linaresek. Esate baterako, aurten hiru Oscar sari eskuratu dituen pelikula baten aurrekari dugula filma.

Horrez gain, Jack Nicholson eta Carmen Electra aktoreei buruzko erreportaje bana izango dira ikusgai, eta Brown films: marrones de película izeneko atala berreskuratuko dute, grabazioetan sortzen diren arazoei buruzkoa.

"La Noche de..." saioa astearteeetan izaten da ikusgai, 22:30ean, ETB2n eta eitb.eus-en.


Jende asko bildu da euskal merkatuetan, Urtezaharreko afarirako azken orduko erosketak egiteko

Bilboko Erriberako Merkatuan grabatutako irudiek ez dute zalantzarako tarterik uzten. Kutsatzeen goranzko bilakaera dela eta, euskal herritarrek azken ordura arte itxaron dute urte amaierako afarirako erosketak egiteko.


Irudhitzen erakusketa zabalik da Azpeitiko Sanagustin kulturgunean

Lehiaketara aurkeztutako material guztia ikus daiteke. (Uztarria) Atzotik zabalik dago Irudhitzen erakusketa Azpeitiko Sanagustin kulturgunean. Uztarria Komunikazio Taldeak, Kultur Mahaiak eta Azpeitiko Argazki Elkarteak antolatutako Irudhitzen lehiaketara aurkeztutako irudiak eta testuak ikus daitezke daitezke datozen hilaren 21era bitartean. Guztira, 85 argazki eta 32 testu daude ikusgai. Iaz abiatu zuten Irudhitzen lehiaketa, eta aurkeztutako lan guztien artean hamabi aukeratu zituzten aurtengo egutegia osatzeko. Bigarren fasean, aurrez aukeratutako hamabi argazkiei hitzak jarri zizkieten, eta argazkien atalean Maialen Etxanizek irabazi zuen; argazki irabazleari Izaskun Egigurenek jarri zizkion hitzak, eta testuen atalean, hura izan zen garaile. Iazko "arrakasta" ikusita, Uztarriak jakinarazi du aurten ere martxan jarriko duela ekimena, eta eskerrak eman dizkie lehiaketan parte hartu duten herritarrei.


EAEko Auzitegi Nagusiak baliogabetu egin ditu Udal Legea garatzeko hainbat artikulu

Euskalgintzaren Kontseiluak "oso larritzat" jo du epaia, udaletan euskararen sustapen eta normalizazioaren aldeko politikak "baliogabetzen" dituelako. Eusko Jaurlaritzak ez du helegitea jartzea baztertu.

EAEko Justizia Auzitegi Nagusiak baliogabetu egin ditu Araba, Bizkai eta Gipuzkoako 2016ko udal legearen 9.2, 11.1 eta 12 artikuluak, eta 18, 24, 27 eta 36 artikuluetako zenbait eduki, Vox-ek 2020ko urtarrilean jarritako helegite batengatik. Hala ere, epaia ez da irmoa, Eusko Jaurlaritzak helegitea aurkeztu baitezake; are gehiago, horretarako aukera dago. Izan ere, Bingen Zupiria Eusko Jaurlaritzako bozeramaileak adierazi du argudio "nahikoa" daudela hori egiteko. Haren esanetan, "adostasun zabal batekin" onartu zen udal legea, eta uste du "justizia ezin dela helburu politikoekin" erabili: "Espainiako Konstituzio Auzitegia bera baino urrutiago joan dira dekretu honen azterketa egin dutenean eta sententzia onartu dutenean".

Euskalgintzaren Kontseiluak ere "oso larritzat" jo du epaia, eta atzera begiratu du errealitatearen berri emateko, Espainiako Konstituzio Auzitegiak EAEko udal legearen 6.2 artikulua partzialki baliogabetzeko epaia eman baitzuen uztailean. "Larritasuna zuen hark, eta hau nolabait haren ildokoa da; luzapen bat. Larritasuna areagotzen du". Azaldu duenez, azken sententzia honek "ukatu" egiten du euskararen normalizazioaren aldeko politika publikoak behar direnik edo egingarriak direnik. "Botere judizialetik hizkuntza politika egiten jarraitzen dute, euskararen ofizialtasunaren ondorioak murriztuz eta herritarron eskubideen aurka eginez". "Kezkatuta eta oso arduratuta" daude.

Manifestaziorako deia

Euskalgintzaren Kontseiluak, beraz, azaroaren 4an Bilbon egingo den manifestazioan parte hartzera deitu ditu herritarrak. Haren hitzetan, sententzia honen ondoren, "argudio bat gehiago" dute oldarraldi judiziala salatzeko. Erantzun "sendoa" emateko unea dela nabarmendu dute; herritarrei ez ezik, alderdi politikoei ere mobilizazioarekin bat egiteko eskatu diete. Halaber, "elkartasun osoa" helarazi die epaiak zuzenean kaltetutako udalerriei, UEMA Udalerri Euskaldunen Mankomunitateari eta bertako biztanleei.

UEMAren adierazpenak

UEMAk ere adierazpena argitaratu du, eta nabarmendu du euskararen aurkako epai honek ere UEMAren eta udalerri euskaldunen hizkuntza politika duela jomugan. "Epaia oso larria da, hankaz gora jarri nahi baitu euskararen inguruan urte askoan ehundu den adostasuna". Hala, azaroaren 4ko deialdiarekin bat egingo duela azaldu du, uztailean UEMAko kide diren 101 udaletako alkateek eta zinegotziek eginiko agerraldian azaldu bezala, era honetako erabakiek "marra gorri guztiak gainditzen" dituela salatuta.


XEREZADEREN ARTXIBOA: E. M. Forster, Konponketa aparatua (2)

Gaurko literatur saioa “Makina gelditzen ari da” E. M Foster idazlearena. Itzultzailea Jasone Larrinaga dugu. Edward Morgan Forster ingelesezko eleberrigilea izan zen. Bere eleberri ezagunen artean daude “ Gela bat ikuspegi batekin” eta “Indiarako bidai txartela” Lan horiek filme ezagunen oinarri izan ziren. Gaurkoan Konponketa aparatua ipuina duzue entzungai.

https://bilbohiria.com/docs2/2022/xerezade/Xerezade_Makina_gelditzen_ari_da_2.mp3

Deskargatu hemen.


Eguzkiak ere tartetxo bat nahi du

Azken egunotako eguraldi goibela zertxobait alaituko omen da.

Hodei gutxi espero dira gaurkorako. Gainera, biharko eta etzirako zeru oskarbiak iragarri ditu Euskalmetek. Gaur iparraldeko haizea egongo da, eta tenperaturen tartea 8 eta 17 gradu artean mantenduko da.

Bihar, berriz, hodeitsu esnatuko da osteguna, baina eguna aurrera joan ahala hodei horiek desagertuz joango dira. Haizea antzera mantenduko da, ipar-ekialdetik. Tenperaturetan ez da aldaketa askorik espero: 8 eta 20 gradu artean mantenduko dira.

Ostiralean, behin goizeko lehen lainoak igarota, erdi mailako eta goi mailako hodeiak izango dira. Haizea hego osagaiarekin hasiko da jotzen, orduekin iparraldeko osagaia hartuko duen arren. Tenperaturak, Gasteizen, 10 eta 20 gradu artean egongo dira.


Kontzertuak: Delirium Tremens eta Unidad Alavesa


Ostikada isilak

Samuelen heriotza ez da gorroto hilketa, "maricon" deitzeak ez du inor hiltzen.... Hori entzun nuenean nire barruko sugarrak piztu ziren

Atzo, Madriletik paseatzen nengoela nire txakurrekin, gorrotoz baino, mespretxuz aho betean "maricones" bota zien gizon argal batek eskutik emanda ziren bi mutili. Bai, ondo idatzi dut: bota; esan ez zuelako esan, bota, bota egin zien hitz potolo hori harri baten moduan"nire eskubidea delako" osagarriaren pisua gehituz... Hauek "homófobo" eta "nazi" erantzun zioten, eta gizonari "Viva España" potoloa atera zitzaion bere barrutik. Nire burua ez zen sutan jarri; barruan ditudan sugarrak bizitu ordez, tristuraren hautsekin estali zen nire barnea...

Lehenengo aldiz marikoi deitu zidatenean, hamar urte edo edukiko nituen. Oraindik ez nekien zer zen hori, eta hori esan zidatenek ere ez, ziur. Hau esan zidan irakasleak: "umeen gauzak", baina harrikada nik jaso nuen, nik. Desberdina nintzela argi utzi zidaten, eta, isilpean, desberdina izate hori arriskutsua zela ikasi nuen... Ondo ikasita, urteetan zapaldu nauen zama izan da, nahiz eta orain hori onartzea kostatzen zaidan. Gizakiok azkar ahazten baititugu mindu gaituzten egoerak eta pertsonak...

Baina nik ez dut ahaztu nahi. Niri gertatukoa pasa zaidalako eta bizi izan dudalako, nik sentitutakoak nire izaeraren zimenduak ahuldu edo indartu dituztelako, eta nik bizitakoa nire bizitza delako. Eta guzti hau ez da nire bizitza pribatua, ez, nire bizitza da, eta ez da ezkutatzeko gaia. Hori da gizartearen zati handi batek nahi duena: nahi duzuna izan, baina zure etxe barruan. "Ez zait inporta zu nire laguna izatea, baina, mesedez, kontuz, jendea begiratzen ari da eta. Zergatik esan behar duzu gay zarela nik heterosexuala naizela esaten ez badut?". Bai, jauna, naizena azaldu behar dut, eta utzi egin behar didazu, hipokresiaz egindako armairu ez hain garden ugari sortzen ari baitira gure gizarte aurrekoi honetan.

Samuelen heriotza ez da gorroto hilketa, "maricon" deitzeak ez du inor hiltzen.... Hori entzun nuenean nire barruko sugarrak piztu ziren, gazte garaian sentitutakoak etsai moduan agertu baitziren nire barruan ezkutuan neukan bataila batean... Hitzek ez dute hiltzen, baina hiltzera laguntzen dute; eta Samuelentzako gogor sentitzen diren ostikada ikusezinak izan ziren, baina hauek autopsian ezin ikusi. Gay, marikoi, maritxu, marikita hitzen orbanak ez ditugu ezkutatu behar, ez baitira gure bizitza pribatuaren zati bat.

Euskal Herrian nago, eta nire bizitza aurrera eramaten dut kezka handirik gabe, ezagutzen nautenek naizen bezala maite nautelako, ezer ezkutatu gabe. Argi dut oraindik badirela desberdin ikusten nautenak eta ozen marikoia esan nahiko luketenak; bakarrik espero dut egun batean aurre egin behar badiet "Gora Euskadi" ez entzutea bere ezpainetatik.


Kantu-jira, afaria eta erromeria

Hileko bigarren ostiraletako ohiturei jarraituz, lehendabizi Kantu-jira abiatuko da 19:00etan Baigera I-etik, Alde Zaharreko kaleetatik zehar. Ondoren, afaria egingo dute Sanagustin kulturgunean eta ostiralari amaiera bikaina emateko Gari eta Iñaki soinujoleekin dantza emanaldia izango da.


Pobrezia «larriagotu» egin dela ohartarazi du Paris 365 jangela solidarioak

«Pandemiaz geroztik are zailagoa da pobreziatik ateratzea», azaldu du Mikel Urabainek, eta neurriak hartzeko deia egin die administrazio publikoei.

Iruñeko Paris 365 jangela solidarioan egoera «bitxi bat» izan da 2020tik hona. «Gero eta menu gehiago» zerbitzatzen dituzte, eta jende gutxiago artatu. «Ondorioa argia da: erabiltzaileek denbora gehiagoz behar dute gure laguntza», azaldu du Mikel Urabaien Paris 365eko ordezkariak.

Goizean egindako prentsaurrekoan, datuen bidez deskribatu dute euren jangelan egunero ikusten duten errealitatea, baina argi utzi nahi izan dute datuen atzean hezur-haragizko pertsonak daudela. Hala, iaz 48.142 menu zerbitzatu zituzten —menu batek gosaria, bazkaria eta afaria biltzen ditu—, 2020an baino %45 gehiago. Alta, epe berean erabiltzaile kopurua %35 apaldu da: 1.200 lagun izatetik 776 izatera pasatu ziren iaz.

Paris 365 jangelako arduradunen arabera, horrek esan nahi du pobrezia «larriagotu» egin dela, jantokiko erabiltzaileentzat eta biltegiko familientzat «are zailagoa» delako egoera horretatik ateratzea. «Geroz eta gutxiago aldatzen direnez, kasu bakoitzari egin behar zaion jarraipena luzerako da».

Ondorioz, haien itxaron zerrenda handituz doa, edo gero eta pertsona gehiagori esan behar diete ezin dituztela artatu bolada batez. Mirian Garciak onartu du euren ahulgune bat dela hori. «Esku hartzeko orduan eta etikoki, barne gatazka eragiten digu jendeari esateak ezin dugula artatu. Ez dugu itxaropen faltsurik eman nahi, eta ez gaude egun batzuk barru jangelan tokia egingo dela esateko moduan». Egunero 65-70 pertsonari ematen diete jatera, eta ez dute espazio fisikorik eta otordu gehiago prestatzeko ahalmen gehiagorik. Astean 20-30 laguni ematen diete ezezkoa. «Errealitate bat da, eta guztion erantzukizuna da hori, zerbitzu publikoena eta pribatuena».

Krisiaren eragina

Krisi ekonomikoaren eragina ere nabaritu dute Paris 365 jangela solidarioan. Alde batetik, hiru urteotan dohaintzak gutxitu egin dira; batik bat, jeneroan egiten diren dohaintzak, %45 gutxitu baitira. Ondorioz, elikagai gehiago erosi behar izan dituzte, eta herritar ororen moduan, bizimoduaren garestitzea nabaritu dute. Erosketak oro har %56 garestitu dira hiru urteotan.

Horren guztiaren aurrean, Mirian Garciak ohartarazi dio administrazio publikoari Iruñerrian jende askok behar handia duela, kalteberago baitira inflazioaren aurrean. «Uneotan ditugun baliabideak ez dira nahikoa eskariari erantzuteko. Ez da aski esatearekin oinarrizko beharrak artatzeko deialdiak egongo direla». Adibide gisa hartu du deialdi horietako kopurua ez dela handitu eta kostuen igoera ez dela KPIaren arabera eguneratu. «Ez bada aurrekontua handitzen, entitate gehiago aurkez gaitezke deialdi horretara, baina banatu beharreko opila berbera da».

Garciak gogoratu du egunero hiru otorduak eta lo egiteko toki bat bermatzerik ez badago nekez atera daitekeela inor egoera horretatik. Haren ustez, gizarte politikak egiterakoan lehentasunezkoa izan behar du errealitate horri erantzuteak.

Webgune berria

Bere lanaren berri emateko webgunea berritu du Paris-365 jangela solidarioak. Ko Estudios arduratu da diseinuaz. Eduki guztia ele bitan dago. Albisteekin batera, dohaintzak egiteko eta nahieran eta libreki kuotak ordaintzeko moduak azaltzen dira.

Gainera, jakinarazi dute jangelaz arduratzen den Gizakia Herritar fundazioaren patronatua berritu egin dela. Maite del Campori lekukoa hartu dio Josean Villanueva presidenteak. Hark lehendakariordetzan utzitako hutsunea Maribel Turiasek hartu du. Sagrario Soto izendatu dute, halaber, patronatuko ordezkari.


Bideoa: Getariako etxebizitzen egoerari buruzko azalpenak

http://youtu.be/Tto9uEEWuyQ


Egoitza, berriro hizpide

Egoitza Kalera taldeak eta San Jose egoitzako egoiliarren senide talde batek honako gutun hau bidali du Maxixatzenera, egoitzaren egoera hizpide izanda:

Orain dela egun gutxi udalak publiko egin zuen San Jose egoitzako Eguneko Zentroa azkenean kalera, behera, jaistekotan direla, eta bere kokalekuaren berri ere eman zuen. Esan beharra daukagu guretzat oso berri ona izan dela. Lekua egokia da, herrian bertan, aldaparik ez, parke bat inguruan eta garraioaren beharrik ez bertara joan nahi duenarentzat, horrek gauza asko errazten baititu.

Gogoratzekoa da, lehen ere, 2015ean, onartu zutela Eguneko Zentroa Gaztaneneako eraikinean jartzea, eta ordutik zortzi urte pasatu direla.

Azken urte hauetan behin eta berriz herritarrek eskatutako gauza bat izan da. Udal Gobernu honen hasierako erantzuna ezezkoa izan bazen ere, pixkanaka bere iritzia aldatzen joan da, baiezkorako pausoa eman duen arte.

Era berean, horri gehitu behar zaio, herri mugimenduaren ondorioz, Aldundia konturatu zela egoitza hor goian egonda, herritik aparte, ez zegoela herritarren aldetik zerbitzu horretarako eskaera handirik. Beraz, negozio gutxi, eta hori... Diruak gauza asko mugitzen du!

Gauza bera gertatzen da apartamentu tutelatuekin. Guztira, sei dira, eta momentuz bat bakarrik dago okupatuta; eta bera, aldaketa baten zain. Beraz, berehala geldituko dira guztiak hutsik.

Hori ez da gertatzen jendeak ez duelako apartamentuen beharrik ikusten, baizik eta dauden lekuan egonda inork ez duelako bizi nahi herriko bizitzatik urrun. Herritarren aldetik ez dago eskaerarik, eta hori adierazgarria da. Udal Gobernuak eta Aldundiak hori zergatik gertatzen den ikusi nahi badute, hor dute berehala martxan jartzeko eginkizun bat. Hauteskundeetako propagandan hasi dira gutxienez aipatzen apartamentu tutelatuak kaleratzeko asmoa dutela, eta hitza betetzea tokatzen zaie. Bestela, badaki zer daukan diputazioak: negoziorik ez, hara gora ahal dela ez da inor joango eta.

Azkoitiko Udal Gobernuak badauka nondik ikasi. Alboko herrian, Azpeitian, egoitza herri erdian dute. Lehenaz gain, eta herritarrak erreguka batere jardun gabe, udalak bere aldetik iniziatiba izan du herriaren erdi-erdian bost pisuko egoitza berri baten proiektua bultzatzeko, 125 pertsonentzat apartamentu indibidualekin eta espazio komunekin. Azkoitian, berriz, 3.000 sinadura baino gehiago jaso ondoren, oraindik herri erdira jaisteko eskatzen jarraitzen dugu. Badago aldea! Nonbait gure zergek eta politikoek ez dute azpeitiarrenak bezainbeste ematen, adineko pertsonen kontuetan behintzat.

Azkoitian egoitza kalera jaisten ez den bitartean, Udal Gobernua saiatuko da, orain arte bezala, zerbait egiten ari dela azaltzen eta dirua alferrik gastatzen. Isil-isilik daude garraio estraren kontuarekin. Proposatu zutenean esan zitzaien alfer-alferrikakoa izango zela, inork ez zuela erabiliko, horren beharrik ez zegoela eta. Hala ere kasurik ez, eta martxan jarri zuten. Esan bezala, inork ez du erabiltzen.

Orain, berriz, egoitzara iristeko igogailu baten proiektuarekin dabiltza, nahiz eta inork ez duen hori eskatzen. Behin baino gehiagotan esan izan dugu igogailu batek ez duela ahalbidetzen egoitza kalean integratuta egotea, horrek ez duela ezer konpontzen, baina ez, segi hortxe, temati. Kontua atera ote dute igogailua zenbatek erabiliko duten?

Ez al da hobe diru horrekin egoiliarrei ematen zaien janaria hobetzea eta beste beharrei erantzutea, langileen baldintzetatik hasita? Dena gero eta okerrago doa.


Reggae festa Oxangoitin

Udako geldialdiaren ostean, Azken Barikuak kontzertu-saila itzuliko da bihar, irailak 29, Lezamara. Oxangoiti kultur elkarteak antolatuta, reggae festa izango da Revolutionary Brothers taldearen eskutik. Gainera, King Konsul dj-ak musika ipiniko du kontzertu aurretik eta ondoren. Festa 18:00etatik aurrera izango da Oxangoiti tabernan.


Ander Murua eta Manex Balerdi, Munduko Txapelketara joateko pauso batera

Urria amaieran jokatuko dute Valladoliden eta Segovian 23 urtez azpikoen Munduko Pilota Txapelketa, eta Espainiako selekzioarekin entrenatzen dabiltzan hamabi pilotarien artean daude Ander Murua arrasatearra eta Manex Balerdi antzuolarra. Mikel Lana hautatzaileak sei pilotari aukeratu beharko ditu, eta ibarrekoek hor egon gura dute.

Valladolideko Iscar herrian eta Segoviako Valleladon jokatu berri dute Europako 23 urtez azpiko pilota txapelketa –urria amaieran leku berean jokatuko duten Munduko Txapelketako atariko proba izan da– eta bertan lan aparta egin dute Ander Muruak eta Manex Balerdik. Debagoiendarrek uztailean eta abuztuan Espainiako selekzioarekin entrenatzen jardun dute, uda betea izan dute, baina Gaztela Leonen erakutsi dute sasoi onean daudela.

Debagoiendarrek Salamancako Paladin taldea ordezkatu zuten, eta jokatutako bi partiduak irabazi zituzten (10-4 eta 10-8 Unai Mataren eta Javier Cuairanen kontra) eta txapelketa hori irabazi izanak Munduko Txapelketarako txartela ziurtatu ez badie ere, lagungarri izango da, seguru: "Espainiako selekzioaren taldean hamabi pilotari gaude, uztailetik zenbait entrenamendu egin ditugu elkarrekin, eta hautatzaileak irailaren 14an adieraziko digu nortzuk izango diren Munduko Txapelketan. Europakoa irabazi izana pozgarria izan da, hor Espainiako eta Frantziako selekzioak izan gara zein baino zein gehiago, eta hori irabazi izana lagungarria izago da, baina hautatzailearena da azken hitza", adierazi du Muruak.

Hala, urriaren 17tik 23ra jokatuko duten Munduko Txapelketan egoteko ilusioz daude Murua eta Balerdi: "Txapelketa horretan Frantziako eta Espainiako selekzioak egotearekin batera egongo dira Mexikokoak, Kubakoak... Hitzordu polita da eta hor egoteko ilusioa dugu".

Sari banaketako ekitaldia, Iscarreko pilotalekuan. Argazkia: A.M.


Kontzertua

Hostotsa abesbatza. J.M. Esnaola zuzendariarekin.


Hagako auzitegiak Filipinetako drogaren kontrako gerra ikertzea baimendu du

Fiskaltzaren eskaria onartu, eta narkotrafikoaren kontrako operazioetan gizateriaren kontrako krimenak izan ote diren ikertu ahalko du auzitegiak. Gobernuak esan du Nazioarteko Zigor Auzitegiak ez duela horretarako «zilegitasunik», Filipinak haren parte ez direnez gero.

NZA Nazioarteko Zigor Auzitegiko epaileek ahalbidetu egin dute Filipinetako Gobernuak narkotrafikoaren kontra hartutako neurriak ikertzea, gizateriaren aurkako krimenak izan daitezkeelakoan. Fiskaltzak orain arte gertaera horien inguruan emandako informazioan oinarrituta, epaileek adierazi dute herritar zibilen aurkako eraso sistematiko baten parekoa dela herrialde horretan getatutakoa. Filipinek duela bi urte utzi zion NZAko estatu kide izateari, eta, horrenbestez, kide zen bitartean izandako gertakariak soilik ikertu ahalko ditu auzitegiak, 2011ko azaroaren 1etik 2019ko martxoaren 16ra artekoak.

Joan den ekainean egin zien fiskaltzak ikerketa abiatzeko eskaria epaileei, eta onartu egin duela jakinarazi du orain auzitegiak, argudiatuta nahikoa oinarri badagoela horretarako. Herritarren «hilketak» aipatu dituzte gizateriaren kontrako krimen gisa hartzeko balizko froga moduan; bereziki, Davao hiriaren inguruan 2011ko azarotik 2016ko ekainera bitartean egindakoak.

Auzitegiak nabarmendu du drogaren kontrako gerra deitu izan zaiona ezin dela ulertu legediaren ezarpen huts moduan, eta horren barruan egindako operazioak ezin direla hartu «zilegizkoa den operazio batean egindako gehiegikeria» gisa. Aitzitik, herritarren aurkako «eraso orokortu eta sistematiko bat» izan dela pentsatzeko nahikoa oinarri badagoela uste du, eta eraso horiek estatuak berak sustatuak izan direla.

Filipinetako Gobernuak, aldiz, adierazi du Hagako auzitegiak ez duela «zilegitasunik» narkotrafikoaren kontrako kanpaina ikertzeko. «Atzerriko instituzio horrek ez dauka eta ez du inoiz izan eskumenik Filipinetako Errepublikako auzien nahiz bertako herritarren inguruan ezer ikertzeko», esan du Salvador Panelo Duterte presidentearen idazkariak. Panelok argudiatu du bi urte igaro direla Filipinak Erromako Estatutuaren barruan ez daudela, eta, hortaz, jada ez dagoela «NZAk ikertu beharreko auzirik».

Filipinetako agintarien arabera, 7.000 lagun baino gehiago hil dira narkotrafikoarekin lotuta Poliziak egindako sarekadetan. Giza eskubideen aldeko hainbat elkartek, baina, hildakoen kopurua 30.000 ingurukoa dela kalkulatu dute. Estatuko indar armatuei eta sikarioei leporatzen dizkiete hilketak. Salatu izan dutenez, narkotrafikoaren kontrako borrokaren zigorgabetasun giroa baliatu dute droga kontuak kitatzeko. Presidenteak berak edozein susmagarriren kontra tiro egitera animatu zituen estatuko indarrak.


"Gazteek informazio txar asko dute, baina sexu heziketa handiagoa behar dute informazio hori filtratzen ikasteko"

Itxaso Torregrosa Arteaga sexologoa hilabeteko azken ostiraletan Sexgunean sexu aholkularitza egiten du, Altsasuko Intxostiapunta gazte gunean.


Udako argazki onenaren bila

TOLOSALDEKO ATARIA-k Udako Argazki Lehiaketa antolatu du; irailaren 10a bitarte bidali beharko dira udaran bildutako irudiak eta irabazleek sari bikainak lortuko dituzte

Uda honetan argazki kamera prest izan, harrapatu zuretzat udako koloreak direnak eta hartu parte lehiaketan, sari ederrak irabazteko aukera duzu eta!

Nola egin? Erraza da, aplikazio honetan sartu eta igo argazkiak ataria.eus-era.

Lehiaketan parte hartzeko epea irailaren 10a da. Oinarriak eta bestelako informazio guztia berriz, hemen aurkituko dituzu.

Gogoratu, Atarikidea baldin bazara izenaren ondoan zure harpide zenbakia idatzi beharko duzula.

Animatu eta parte hartu!


2023ko lan-egutegia Euskadin: kontsultatu zubiak eta jaiegunak Bizkaian, Gipuzkoan eta Araban

Euskadiko 2023ko lan-egutegiak ohiko 12 jaiegunak izango ditu. Lurralde historiko bakoitzak jaiegun bat gehituko dio, udalerri bakoitzak bezala, tokiko jaieguna baitu.

Eusko Jaurlaritzak astearte honetan onartu du Euskadiko 2023ko lan-egutegia. Bertan, ohiko 12 jaiegunak mantentzen dira, eta horiei udalek eta aldundiek ezartzen dituzten bi gehituko zaizkie.

2022arekiko aldea da datorren urtean ez dela jai izango irailaren 6an, Juan Sebastian Elkano Getariako itsasgizona buru duen munduko lehen biraren bosgarren mendeurrena ospatzeko.

Hauek izango dira 2023ko jaiegunak:

Urtarrilak 6 (Errege eguna)

Apirilak 6 (Ostegun santua)

Apirilak 7 (Ostiral santua)

Apirilak 10 (Pazko astelehena)

Maiatzak 1 (Langileen Nazioarteko Eguna)

Uztailak 25 (Santiago eguna)

Abuztuak 15 (Andra Mari eguna)

Urriak 12 (Espainiako jai nazionala)

Azaroak 1 (Domu Santu eguna)

Abenduak 6 (Konstituzio eguna)

Abenduak 8 (Inmakulada eguna)

Abenduak 25 (Eguberri-eguna)

Egun horiei udalek eta aldundiek dekretatu beharreko beste bi jaiegun gehitu behar zaizkie.


Aisialdirako parke berria eraikitzen hasi dira Adunan

Proiektuak 240.000 euroko balioa du, eta erdia Erein programak jarriko du; 2021eko aurrekontuan jasotako inbertsioetako bat da

Adunako Udalak abenduaren 30ean egindako osoko bilkuran behin behineko onarpena eman zion 2021eko aurrekontuari. 1.181.500 euro baliatuko ditu udalak ohiko gastuak estaltzeko eta inbertsio berriak egiteko. Josu Amilibia alkateak aurreko urteetan bezala, pertsonengan inbertitzen jarraituko dutela adierazi du: «Azpiegituretan baino kezka handiagoa dugu herritarren ongizatean. Bereziki garaiotan, adunarren aisialdirako aukera bermatu nahi dugu, badakigulako horrek herritarren ongizatean eta osasunean positiboki eragiten duela».

Norabide horretan, Uztartza atzealdeko belazean parkea eraikitzea izango da aurtengo inbertsio nagusia. Belardia, gimnasia egiteko gailuak, mahaiak, komun publikoak eta ur jokoak jarriko dituzte Gaintza baserri ondoko gunean. «Azken urteetan Adunako herrigunea asko urbanizatu da. Plazak egokitu dira, kirol pista egin da, espaloiak eraiki dira Villabonara, sagardotegietara edota hilerrira joateko. Ingurubide bat osatu da autoentzat eta oinezkoak segurtasunez eta eroso ibili daitezke herrian. Baina gure gogoeta izan da, hemen herrigunean, jendeak patxadaz egoteko eremu berde bat behar duela, udan eguzkia hartzeko, liburu bat lasai irakurtzeko edota ostatutik ogitartekoak hartu eta bertan jateko. Udan freskatu daitezen umeek ere izango dituzte ur- txorrotak parkean», esan du Amilibiak.

Orotara, 240.000 euroko inbertsioa egingo du udalak parkea eraikitzen eta erdia Eusko Jaurlaritzak finantzatuko du Erein programaren bitartez. Lanak hasita daude dagoeneko, eta uda hasi aurretik parkea prest egotea aurreikusten du alkateak.

Adunako Udalak badu ingurumenarekiko konpromisoa, eta ahalegin horretan sakontzeko, ibilgailu elektrikoentzako kargagailuak jarriko dituzte Uztartzaren aparkaleku berrituan. Bi plaza izango dira eta dezenteko potentzia izango dute Amilibiak azpimarratu dutenez: «N1 errepidearen ondoan geratzen da gure herria eta zerbitzu horrek lagundu diezaguke Aduna elektro-mugikortasunaren mapan kokatzen».

Ingurumenaren inguruko lanketarekin jarraitzeko, eraikin publikoetako teilatuetan eguzki plakak jartzeko prozesua abiatuko du aurten udalak. Horrela nabarmendu du alkateak: «Goiener eta Nafarkoop-ekin ari gara gaia lantzen eta gure konpromisoa da energia berriztagarria sortzea. Guk sarera egiten dugun ekarpena berriztagarria izatea da helburua. Etorkizunera begira ea herritarrek ere jarraitzen duten orain udalak hartuko duen norabidea».

Aurten hasiko dira, Kamio deitzen dioten eremuan etxebizitza promozioarekin. Bi partzelatan banatuta dago eremua, batean 18 etxebizitza aurreikusten dira eta bestean 24. «Promotoreak aurten hasiko dira 18 etxebizitzako partzelaren garapenarekin. Udalaren asmoa da beste partzela eskuratzea eta aurten aurrerabidea ematea kontu honi. Hasi gara hitzarmena lantzen. Modu horretara, 24 etxebizitza egiteko kontrola herriaren esku geratuko litzateke. Estrategikoa iruditzen zaigu eremu hori geureganatzea, ez baitugu herria desnaturalizatzea nahi; herri txikiaren xarma hori mantendu nahi dugu. Aurrerantzean, herritarren beharren arabera eraiki nahi ditugu etxebizitzak», dio alkateak.

Bide batez, aurten abiatuko du udalak arau subsidiarioen berrikuspena. 2007koak dira azkenekoak eta araudi berrira egokitzeko lana egingo dute. Bizpahiru urte iraungo duen prozesua izango da eta aholkularitzak eta egingo diren parte hartze prozesuak finantzatzeko dirua gorde dute aurtengo aurrekontuan.

Horrekin batera, inbertsio txikiagoak egingo dituzte 2021. urtean zehar. Besteak beste, Txantxane ondoko parkeko lurra aldatuko dute, udal brigadarentzat atoi berria erosi dute eta elizako kanpandorreko erlojuan egokitzapenak egingo dituzte.

GAKOAK

Parkea. Herriaren sarreran eraikiko den parkean, komun publikoak, mahaiak, gimnasia egiteko gailuak eta ur jolasak jarriko dira eta belardia egokituko da. 240.000 euroko inbertsioa egingo du udalak eta %50a Erein programaren bitartez finantzatuko da.

Kargagailuak. Ibilgailu elektrikoentzat bi kargagailu jarriko dira Uztartzako aparkaleku berrituan. Elektro-mugikortasunaren esparruan aitzindari izan nahi du Adunak. 20.000 euroko inguruko inbertsioa egingo du.

Kamio eremua. Udalak eremu horretako bi partzeletako bat eskuratzeko bidea zabalduko du aurten. Lur sail horretan 24 etxebizitza egiteko aukera kontrolatu nahi du udalak, eremua erosita.

Arau subsidiarioak. Arauak berritzeko prozesua abiatuko dute aurten. 50.000 euroko partida zabaldu du udalak lan horietarako.


Trokoloren emanaldia, kiroldegiko kantxa estalian

Gabonetarako haur eta gaztetxoentzako hainbat ikuskizun eta ekintza antolatu ditu Azkoitiko Udaleko Gazteria Zerbitzuak. Atzo, larunbata, Trokolo antzerki taldearen emanaldiarekin gozatzeko aukera izan zuten txikienek Zubiaurre kiroldegiko kantxa estalian.

Trokolo antzerki taldearen Burutik jota antzezlana ikusteko aukera izan zen atzo, larunbata, arratsaldean Zubiaurre kiroldegiko kantxa estalian. Haur txikiei zuzendutako saioa izan zen atzokoa.

Gabonetako oporraldirako hainbat saio antolatu ditu Azkoitiko Udaleko Gazteria Zerbitzuak, eta horietako beste bat ere izango da gaur arratsaldean. 16:30ean hasita, Ganbaran emanaldia eskainiko du Ttipia produkzioakek Elkargunean.


Besten seinale gisara balkoiak herriko ikurrez apainduak agertu dira Sunbillan eta musika paratu du Jaliskok

Bertze herrietan bezala, Sunbillan ez dituzte bestarik ospatuko. Horren ordez, balkoiak, leihoak eta atariak herriko ikurrarekin, zapiekin eta blusekin apaindu dituzte San Tiburtzio besten seinale gisara. Jaliskok ere bere ekarpena egin du eta emanaldia eskaini du Ugaldea auzotik herri guztiarentzako musika eskainiz. Herritarren partetik, «mila esker Jalisko eta Gora Santiburtzio!».


Euskal Herriko hirugarren mailako aizkora txapelketako azken kanporaketa egin zuten larunbatean Donezteben

Datorren igandean Bastidan (Araba) jokatuko den finalerako zortzikotea osatuta gelditu da honenbertzez eta Julen Olano leitzarra izanen da eskualdeko aizkolari bakarra

Covid-19a dela eta, hirugarren mailako zazpi aizkolarik ezin izan zuten Euskal Herriko txapelketan zegokien kanporaketetan parte hartu: batzuk Nafarroatik ateratzeko debekuagatik, bertze batzuk eritasunagatik beragatik. Horren aitzinean, Euskadiko Federazioko Zuzendari Batzordeak erabaki zuen gauden ohiz kanpoko egoeran, ohiz kanpoko erabaki bat hartzea: Zazpi aizkolari horiek txapelketatik kanpoan ez uzteko, zazpirekin bertze kanporaketa bat egitea eta kanporaketa horretatik bertze bi aizkolari sailkatzea finalerako (finala 8 aizkolarirekin jokatuko da). Azken kanporaketa hau, azaroaren 21ean, larunbat arratsaldean jokatu zuten Doneztebeko Ezkurra pilotalekuan, ate itxikien, publikorik gabe. Etxarri Aranazko Goizeder Belzak eta Arribeko Ibai Soroak lortu zuten finalerako txartela.

Aizkolari bakoitzak lau kanaerdiko moztu behar izan zituen.

Emaitzak:

Goizeder Belza (Etxarri Aranatz, Nafarroa) 9:42.98

Ibai Soroa (Arribe, Nafarroa) 10:06.14

Xuban Kañamares (Arostegi, Nafarroa) 10:16.24

Jon Telletxea (Beintza Labaien, Nafarroa) 10:33.02

Iker Gorriti (Uharte Arakil, Nafarroa) 13:03.84

Markel Zapiain (Astigarraga, Gipuzkoa) 13:04.75

Oier Larretxea (Bera, Nafarroa) 17:40.81

Lehen bi sailkatuek finalerako txartela lortu zuten.

Finala igande goizean Bastidan

Hirugarren mailako finala datorren igandean, azaroak 29, goizeko 11:00etan jokatuko da Bastidako (Araba) pilotalekuan. Leitzako Julen Olano izanen da eskualdeko aizkolari bakarra

Finalean parte hartuko duten 8 aizkolariak hauek izanen dira:

Txomin Amundarain (Arribe), Julen Olano (Leitza), Alvaro García Hoyuelos (Segovia), Unai Otaegi (Gipuzkoa), Luis Polanco (Araba), Julen Aranberri (Gipuzkoa), Goizeder Belza (Etxarri Aranatz) eta Ibai Soroa (Arribe). Hiru kanaerdiko eta bi 60 ontzako moztu beharko dituzte.

Ondotik jokatuko den bigarren mailako finalean Joxean Etxeberria eta Oihan Larretxea

Euskal Herriko hirugarren mailako aizkora finala bukatu ondoren, 13:00etan Euskal Herriko bigarren mailako aizkora finala jokatuko dute Bastidan.

Zigako Joxean Etxeberria eta Berako Oihan Larretxea izanen dira eskualdeko ordezkariak eta beraiekin batera, Hodei Ezpeleta (Bizkaia), Luis Mari Txapartegi (Gipuzkoa), Xabier Zaldua (Gipuzkoa), Oier Kañamares (Arostegi-Nafarroa), eta Iban Resano (Dorrao-Nafarroa) ariko dira.

Bi kanaerdiko, bi 60 ontzako eta bi oinbiko moztu beharko dituzte


Ipuinaren ordua: 'Manttalgorri hegalaria' Lur Usabiagaren eskutik

Sarrera dohainik, edukiera bete arte. 2-6 urteko haurrei zuzenduta.


Bilboko Casilda Iturrizar parkeko hainbat estatuetako brontzezko plakak lapurtu dituzte

Casilda Iturrizar parkeko hainbat eskulturatan lapurretak egin dituzte. Parkea bere edertasunera bueltatzeko, lapurtutakoa berrezarriko du Udalak. Brontze lapurretak hiriko beste hainbat puntutan ere gertatzen hasi dira.


Turistaz bete da Iruñea Aste Santuan

Lanez gainezka aritu dira hiriko turismo bulegoan, azken egunotan. Leire Ekisoain langilearekin mintzatu gara, Iruñerrian Gaur albistegian.

Azken bi urteotako Aste Santurik jendetsuena izan da 2022koa, Iruñean. Pandemiaren parentesiaren ondotik, berriz ere bete dira Iruñeko kaleak turistaz eta erromesez. Hiriko hotelak ia ehuneko egunean izan dira beteta azken egunotan. Iruñeko Turismo bulegoko langile Leire Ekisoainek berretsi digu.

Egun pasa edo bi hiru egunerako gerturatzen dira gehien bat turistak Iruñera, eta hiritik Nafarroako gainerako eskualdeetara txangoak antolatu ohi dituzte.

Aste Santua igarota behera egin du okupazioak aste honetan, asteburuan berreskuratuko dela uste dute turismo bulegoan, baina eguraldia tarteko ez dute Aste Santuan izan den kopururik espero.


"Bretxa" musikala estreinatuko dute Donostian

Urtarrilaren 13, 14 eta 15 Oihan Vega eta Valen Moñux zuzendariek "Bretxa" Toti Martinez de Lezearen eleberriaren egokitzapena taularatuko dute Victoria Eugenia antzokian.

Bergara Antzerki Musikala elkarteak "Bretxa" Toti Martinez de Lezearen eleberrian oinarritutako ikuskizun musikala estreinatuko du asteburu honetan, ostiral, larunbat eta igandean, Victoria Eugenia Donostiako antzokian.

30 musikarik osatutako orkestra bat, bi abesbatza, dantzari talde bat eta proiekzioak erabiliz, 1813ko Donostiako sarraskia kontatuko dute Oihan Vegak eta Valen Moñuxek zuzenduriko ikuskizunean. 150 bat pertsona igoko dira oholtzara.

Victoria Eugenian asteburu honetan egingo dituzten hiru saioetarako sarrerak agortuta daude, baina arduradunek azaldu dute ikuskizunarekin bira egiteko asmoa dutela.

Toti Martínez de Lezea jatorrizko eleberriaren idazleak azaldu duenez, "niregana etorri zirenean proiektu erraldoi hau azaltzera, esan nien burutik jota zaudete, eta nire etxean, eroak, ongietorriak dira".

1813an ezarrita dago kontakizuna: ejerzitu aliatuak (Ingalaterra, Espainia eta Portugal) Donostia inguratu du, frantziarrak kanporatzeko asmoz. Hiritar askok euren etxetik ihes egin dute, baina Maritxu bere negozioa zaintzen geratu da Marina alabarekin batera. Erabaki hori larrutik ordainduko du, ordea. Izan ere, ejerzitu aliatua Donostian sartuko da, eta orduan...

180 minutuko ikuskizuna prestatu dute. EITBk grabatu egingo du, eta abuztuaren 31n ikusi ahalko da telebistan.


Olentzerori gutunak helarazteko postontziak gune anitzetan

Badator Olentzero, abenduaren 24an helduko da gure artera; aurten nola ez, covid19ak eragindako pandemia tarteko, prebentzio neurri berezien artean. Halere adi; gutunak idatzi nahi badizkiozue, hainbat postontzi kokatu dituzte herrian.

Covid19ak eragindako pandemiak baldintzatuko du aurtengo Olentzeroren etorrera. Baina etorri, badator. Ohi bezala, abenduaren 24an helduko da Usurbila; ezingo gara beste urteetan bezala berarengana hurbildu, ezingo zaio harrera jendetsurik egin. Aurten zuen etxe ataritik igaroko da. Auzo auzo, geldiunerik gabeko bira egingo du astebete barru.

Prestatzen hasteko garaia da honenbestez. OIentzerori idatzi nahi badiozue adi; bere etorrera antolatzen dabiltzan herritarrek udalerri honetako hainbat txokoetan postontzi polit askoak egokitu dituzte, ondoko argazkikoa duzue horietako bat. Zuen eskarien gutuna idatzi, postontziotako batean sartu eta Euskal Herriko ikazkin ezagunenari helaraziko zaio abenduaren 24an.

Postontziak non jarri dituzten? Segidan duzue postontzi hauen kokaguneen zerrenda.

Olentzero, auzoz auzo

Eguna: abenduak 24, osteguna.

Ordua: 18:00-19:30.

Olentzero auzoz auzo norabide honetan: Aginaga, Txokoalde, Urdaiaga, Santuenea, Zubieta, Txikierdi, Troiatik gora Kalezar eta Kaxkoa (Munalurra, Atxegalde eta herri erdigunea).

Postontziak guneotan: Aginagako Arraten, Santueneko Gure Elkartean, Zubietako Alamandegin. Eta Kaxkoan: Artzabal, Laukote, Laurok, Txirrista, Liburutegia, Txiriboga, Kale Nagusiko Ogi Berri eta Aizpurua okindegiak, Txalaka eta Udarregi (azken honetan, hilaren 18tik aurrera).

Antolatzaileak: norbanako eta herritar eragile taldea.


Sor daitezkeen zalantzak argitzeko gida eguneratu dute berriz

Gaurtik indarrean izango diren neurri murriztaile berrien harira edota lehendik ere aplikatzen hasiak zirenekiko zalantzak sortuko dira ziur. Eusko Jaurlaritzak iragan astean argibideokin plazaraturiko dokumentua eguneratu du berriz bigarrenez larunbat honetan bertan. Hemen duzue galdera eta erantzunen zerrenda osoa. Dokumentua aldiz esteka honetan eskura dezakezue: Eusko Jaurlaritzaren argibideak. "Herritarrek planteatutako zalantza berriekin eguneratu da. Galdera eta erantzun berriak sartu dira, eta erantzun batzuk zehaztu edo zuzendu dira, hobeto uler daitezen. Kurba epidemiologikoaren datuak eta bilakaera kontuan hartuta, ezarritako neurrien prebentzio-helburuan zorroztasuna areagotzeko irizpidearekin egin da eguneratze hori". Argibideekin batera, "joan-etorriak justifikatzeko" erantzukizun adierazpena ere dokumentu horretan txertatua dute.

OINARRIZKO GALDERAK

Indarrean jarraitzen al du sei pertsonatik gorako taldeetan espazio publiko eta pribatuetan egoteko mugak?

Bai.

Eta lanean?

Sei pertsonatik gorako taldeen iraupena mugatzeak lan-, hezkuntza- eta erakunde- jarduerak baztertzen ditu. Nolanahi ere, segurtasun-neurri guztiak errespetatu beharko dira, hau da, metro eta erdiko gutxieneko tartea eta maskara erabili beharko da uneoro. Gainera, beharrezkoa da bilera-gela aireztatuta egotea.

Indarrean jarraitzen al du pertsonen sarrera- eta irteera-mugak Euskal Autonomia Erkidegoan?

Bai.

Indarrean jarraitzen al du ohiko bizilekua finkatuta duten udalerri bakoitzeko pertsonen sarrera- eta irteera-mugak?

Bai.

Indarrean al dago mugakide diren eta ohiko joan-etorriak egiten dituzten udalerrien arteko joan-etorriak egiteko aukera, banakako gizarte-, ekonomia- eta kirol-jarduerak edo aire zabaleko jarduera fisikoak egiteko?

Bai.

Indarrean jarraitzen al du senideak bisitatzeko beste udalerri batera joateko debekuak?

Bai.

Indarrean al dago egoitza batean senide bat bisitatzeko Euskadiko edozein lekutara joateko aukera?

Bai, hitzorduaren agiriarekin.

Baimenduta al dago oraindik Euskal Autonomia Erkidegotik igarotzea Euskaditik kanpo lekualdatzeko jatorria eta helmuga duten pertsonentzat?

Bai, igarotzea baimenduta dago, baina ez beste inolako jarduerarik.

Indarrean al dago 23:00etatik aurrera gauez zirkulatzeko muga?

Ez. Gaueko ordutegian zirkulatzeko askatasuna mugatzen hasteko ordua 22:00etara aurreratu da.

Gaueko ordutegian pertsonen zirkulazio-askatasunaren muga 22:00etara aurreratzen bada ere, garraio publikoa 22:30ean amaitzen da. Esan nahi duzu autobusa har dezakedala 22:00etatik 22:30era?

Garraio publikoa 22:00etatik aurrera bakarrik erabili ahal izango da, 36/2020 Dekretuaren 1.2 artikuluan jasotako salbuespenetako batengatik. Adibidez, osasun- arrazoiengatik, lan-arrazoiengatik, eta abar.

Zer gertatzen da kultur ekitaldi batera joan eta hau 22:00ak baino beranduago amaitzen bada?

Jarduera edo ekitaldi kultural edo sozialik ezingo da 21:00ak baino beranduago amaitu. Ordubete izango da (22:00ak arte) etxera itzultzeko.

Joan naiteke ostalaritza-establezimenduren batera?

Ostalaritzako eta jatetxeetako establezimendu eta zerbitzuetako pertsonen zerbitzurako erabateko itxiera zehazten da, hoteletako jantokiak eta ostatu hartutako bezeroen zerbitzurako beste ostatu batzuk izan ezik. 21:00ak arte bakarrik prestatu eta zerbitzatu ahal izango dira otorduak etxera edo bertan jaso aurrez hitzordua eskatuta.

Pintxoak saltzen dituzten jatetxeek edo tabernek saldu al dezakete edaria edo alkohola etxeetara edo eramateko?

Bazkari-eskaera baten parte bada bakarrik, aldez aurretik hitzordua eskatuta.

Tabernek etxean kontsumitzeko edariak bakarrik sal ditzakete?

Tabernek eta jatetxeek edaria edo kafea zerbitzatu ahal izateko, janari-eskaera baten parte izan behar dute.

MUGIKORTASUNA

Dibortziatua naiz. Dibortzio-epaiaren arabera, astean bitan egon naiteke seme- alabekin; baina bizi naizen udalerria ez den beste herri batean bizi dira. Bisita hauek egitera joan naiteke?

Seme-alabak zaintzeko joan-etorri bat, dibortzio-epai batean ezarritako araubideari jarraikiz, baimenduta dago, Lehendakariaren Dekretuaren 2. eta 3. artikuluetan jasotako salbuespenetako bat delako, zehazki, 2. artikuluaren "k) antzeko beste edozein jarduera, behar bezala egiaztatua".

Animalia batzuk zaindu eta elikatu behar ditut, nirearen mugakidea ez den udalerri bateko lursail batean daudenak. Mugitu naiteke? Nola justifikatzen dut?

Animaliak zaintzeko lekualdaketa bat baimenduta dago, Lehendakariaren Dekretuaren 2. eta 3. artikuluetan jasotako salbuespenetako bat delako, zehazki, 2. artikuluaren "j) ezinbesteko kausagatik edo beharrizan-egoeragatik" kasua. Animalien jabetza egiaztatzen duen edozein agiriren bidez justifika daiteke, edo, bestela, erantzukizunpeko adierazpen baten bidez, arreta zein helbidetan emango zaien zehaztuta.

Kantabriakoa naiz, Bilbotik hegaldi bat dut, eta Autonomia Erkidegotik sar naiteke edo atera naiteke arrazoi horrengatik?

Joan nahiz etorrian, Euskal Autonomia Erkidegotik pasa daiteke bere helmuga Autonomia Erkidego honetatik kanpo badago; baina ezin du beste jarduerarik egin Euskal Autonomia Erkidegoan.

Bisita ditzakete aitona-amonek bilobak, udalerri mugakideetan bizi ez diren kasuetan?

Ez dira “bisita” eta “zaintza” kontzeptuak nahastu behar. Familia-bisita bada, ezin da. Adingabea zaintzera joanez gero, bai, joan daitezke, Lehendakariaren urriaren 26ko 36/2020 Dekretuaren 2.2.e) artikuluan xedatutakoaren arabera.

Zer ulertzen da dela jarduera sozioekonomikoa?

Udalerri mugakideetan egin ohi diren jarduerak, eta 2. artikuluan jaso diren salbuespenen artean ez daudenak, esaterako: supermerkatura, tindategira, jatetxera, haurtzaindegira joatea eta mugakide den udalerrian ohiko moduan egin daitezkeen harreman sozial eta/edo ekonomiko guztiak

Pisu bat dut alokatuta beste autonomia-erkidego batean eta giltzak batzera joan behar dut, errentariak etxea utziko baitu. Irten naiteke erkidegotik?

Jarduera hori atzeratzerik ez badago, ezinbesteko kasutzat jo daiteke.

Etxe bat erosteko prozesuan dauden eta zenbait udalerritan etxeak ikusi behar dituzten pertsonek jarrai dezakete etxeak ikusten?

Ez, jarduera hori atzeratu beharko lukete, salbu eta jabetzan edo errentan bere ohiko lehen etxebizitza edo "ohiko etxebizitza" eskuratzeko kudeaketak badira. Kasu horretan, eta udalerri mugakidea ez bada, bizilekua duen udalerria aldatu behar dela egiaztatu beharko da. Higiezinen agenteak mugakideak ez diren udalerrien artean mugitu ahal izango dira, betiere bidaiaren arrazoia profesionala bada.

Joan gaitezke autonomia-erkidego berean dagoen bigarren etxebizitzara?

Ez. Bizilekua dugun udalerrira mugatuta dago mugikortasuna.

Zer gertatzen da dagoeneko bidaiatzeko hegazkin-txartela erosi badugu? Baliogabetu egin behar dugu?

Bidaiaren motiboa aisia bada, bai, ezin da bidaiatu. 2. artikuluan azaldu diren motiboetako beste edozein bada, hegaldiari eutsi lekioke.

Sar daitezke EAEn konfinatuta ez dauden erkidegoetako turistak?

2.2. artikuluan aurreikusten diren pertsonak baino ezingo dira sartu, eta behar bezala justifikatuta egon beharko dute

Atera dezakegu maskota 22:00ak ondoren?

Ezin dugu maskota atera 22:00etatik aurrera eta 06:00ak arte. 1.2. artikuluan aurreikusten diren jarduerak baino ezin dira egin; esate baterako, larrialdiko motiboren batengatik albaitariarenera eramatea.

Sar gaitezke udalerri mugakidean, nahiz eta beste lurralde historiko batean egon? Eta beste autonomia-erkidego batean egonez gero?

Beste lurralde historiko batean egonez gero, bai, gainerako udalerrietan bete beharreko baldintza beretan. Ezin gara udalerri mugakidean sartu baldin eta beste autonomia-erkidego batean bagaude; izan ere, mugatuta dago EAEtik irtetea, Errege Dekretuan ezarritako salbuespenetan izan ezik.

Zer jotzen da udalerri mugakidetzat? Erreka bi udalerrien artean badago, mugikortasuna posible da? (Adibidea: Erandio eta Bilbao edo Getxo eta Portugalete)

Bizileku dugun udalerriaren ondoko udalerria da; udalerri mugakidera joateko zuzeneko bidea dugu, beste udalerri batzuetatik igaro beharrik izan gabe.

Nola justifikatuko litzateke agintaritza baten aurrean joan-etorri baten motiboa adinekoen edo adingabeen zaintza dela?

Pertsona arduradunak emandako egiaztagiriaren bidez; horretarako, familia-lotura frogatu beharko da eta zainduko den pertsonaren identifikazio-datuak eman beharko dira. Era berean, zaintzailearen erantzukizunpeko adierazpen baten bidez egiazta daiteke, artatuko den pertsonaren helbidea eta telefonoa zehaztuta. (Ikus eranskina)

Gure udalerriko supermerkatua txikia da, eta, normalean, beste udalerri bateko handiago batera joaten gara. Joan gaitezke?

Elikagaiak edo baimendutako beste produktu batzuk erosteko joan-etorriak bizitoki dugun udal-mugartean edo udalerri mugakideetan dauden merkataritza- establezimenduetara egin behar ditugu. Bizitoki dugun udalerrian edo mugakidean ematen ez diren zerbitzu eta hornikuntzen kasuan, salbuespen gisa, bizitoki dugun udalerritik hurbilen dagoen azalera handiko saltoki batera edo antzeko batera joan ahalko gara.

Esaterako, Durangon bizi gara, eta ohiko ile-apaindegia Bilbon dugu. Joan gaitezke haraino?

Ez. Jarduera sozioekonomikoa udalerri mugakideetan baino ezin da egin. Ile- apaindegia ez da Dekretuaren 2.2 artikuluan aurreikusten den salbuespenetako bat.

HOTEL, NEKAZARITZA-TURISMO, TURISMO-OSTATU ETA KANPINETAN

% 50eko gehieneko edukiera hoteletako eremu komunetan (jantokia, kafetegia, etab.) aplikatzen den 30 pertsonako kopurua baino handiagoa izan daiteke?

Dekretuak gehienez ere % 50eko edukiera ezartzen du kanpin-hotelen eta turismo- ostatuen eremu komunetarako, eta gune horietan ezin da inoiz 30 pertsonako muga gainditu aldi berean eta pertsonen arteko 1,5 m-ko distantzia errespetatuz. Ostalaritza-instalazio horietako gainerako aretoek edo jantokiek % 50eko gehieneko edukiera errespetatu beharko dute, beren azaleraren arabera, eta jantokien kasuan, jatetxe-zerbitzuei aplikatu beharreko araudia errespetatu beharko dute, edo, bestelako ekitaldiak antolatuz gero, barne-espazioetako bilerei aplikatu beharrekoa. Nolanahi ere, gogorarazten da hotelek eta bestelako ostatuek ostalaritza- eta jatetxe- zerbitzuak ostatu hartutako bezeroei soilik eskaini ahal izango dizkietela.

Har dezakete ostatu logela, etxe edo bungalow berean elkarren bizikide ez diren pertsona-taldeek?

Taldekatze eta bilerak sei pertsonakoak izan daitezke, gehienez, bizikide izan ezean. Gogorarazten da mugikortasuna bizi garen udalerriaren eta mugakideen artean baino ez dagoela baimenduta.

HEZKUNTZA-JARDUERA

Joan gaitezke ikastera bizitoki dugun udalerrian ez dagoen zentro batera? Nola justifikatuko dugu?

Egoera hori berariaz jaso da 2.2 artikuluan: Unibertsitate-, irakaskuntza- eta hezkuntza-zentroetara joatea, haur-hezkuntzako eskolak barne. Baliozkotzat eta nahikotzat jotzen den edozein dokumenturen bidez egiaztatu beharko da.

Joan gaitezke semea edo alaba batzera, gure udalerritik kanpo egiten den eskolaz kanpoko jarduera batera?

Bai, betiere behar bezala justifikatzen bada; dena den, ezingo gara helmugako udalerrian umea batzeko behar baino denbora gehiago egon. Mugikortasuna eta kontaktuak ahalik eta gehien murriztu behar ditugu.

ESTABLEZIMENDUAK, INSTALAZIOAK ETA LOKALAK

Supermerkatuek edo elikagaien dendek sal dezakete alkohola 20:00etatik aurrera? Eta 20:00ak ondoren ixten badute?

20:00ak eta 08:00ak artean ezingo da alkoholik saldu. Era berean, ezin da bide publikoan kontsumitu.

HIL-BEILAK ETA EHORZKETAK

Joan gaitezke bizitoki dugun udalerritik kanpo egiten den hileta, hil-beila edo ehorzketa batera? Eta autonomia-erkidegotik kanpora?

Ez, bigarren mailara arteko senide baten hileta, beilatokia edo ehorzketa izan ezik. Gainerako kasuetarako, udalerrian bertan edo udalerri mugakideetan egiten diren hileta, beilategi edo ehorzketetara bakarrik joan ahal izango da, paragrafo honetan ezarritako neurriak betez:

-Hil-beiletan, 30 pertsona batu ahalko dira, gehienez, aire zabaleko espazioetan, eta 6, espazio itxietan. Bertaratzen den pertsona-kopurua txikiagoa izanez gero, ezingo da baimendutako edukieraren % 50 gainditu.

-Hildakoaren ehorzketan edo haren errausketarako agurrean, 30 pertsona egon ahalko dira, gehienez, betiere espazio irekian egiten bada. Espazio itxian eginez gero, gehienez 10 pertsona batu ahalko dira, eta, nolanahi ere, pertsonen arteko distantzia gorde beharko da.

-Kasu guztietan erabili beharko da maskara.

KIROLA

Taldean kirola egin dezaket?

Ez. Bakarka edo bizikideekin bakarrik egin ahal izango da kirola. Gimnasioetan, kirol-klubetan, igerilekuetan eta kiroldegietan programatutako ikastaroak edo jarduerak egin ahal izango dira, betiere maskara erabiliz egiten badira, 6 laguneko taldeetan gehienez, eta edukiera edukieraren ehuneko 40ra mugatuta badago. Ezin izango dira egin lehiaketa profesionalean edo erdi-profesionalean murgilduta dauden taldeen entrenamenduak eta kirol-lehiaketak

Irten al daiteke korrika egitera edo bizikletan taldean ibiltzera?

Ez.

Kendu al dezaket maskara, bakarka, hiri-inguruetan kirola egiten dudan bitartean?

Ez. Jarduera fisikoa edo kirola hiri-inguruneetan banaka egiteko, maskara erabili beharko da

Nahitaezkoa al da maskara erabiltzea jarduera fisikorako eta kirolerako?

Dekretuak baimendutako taldeko kirol-jardueretan, hala nola ikastaroetan, gimnasioetan eta kiroldegietan programatutakoetan, maskara erabiltzea nahitaezkoa da uneoro. Transmisio-arrisku handiko testuingurua da. Aire zabaleko jarduera fisikoan, nahitaezkoa da maskara erabiltzea hiriguneetako ibilaldietan edo jendea biltzen den lekuetan. Maskara ez da derrigorrezkoa mendi ibilaldietan.

Mugakide duzun udalerrira joan zaitezke jarduera fisikoa aire zabalean egiteko?

Bai, banakako kirol-jarduera eta aire zabaleko jarduera fisikoa egin ditzakezu bizi zaren udalerrian edo aldamenekoan.

Mugakide den herrira autoz joan al naiteke jarduera fisikoa edo kirola egitera?

Bai, baldin eta bizilekuaren ondoko herria bada eta errepide bidezko zuzeneko sarbidea badu.

Aldagelak eta dutxa-guneak erabil daitezke?

Ez, debekatuta dago kirol-instalazio guztietako dutxak eta aldagelak erabiltzea, bainulariek eta igerilariek erabili behar dituzten igerilekuetako aldagelak izan ezik.

Egin dezakegu kirola taldean, espazio itxietan?

Ez, kirola bakarka baino ezingo da egin. Gimnasioetan programatutako ikastaroak edo jarduerak salbu; haietan, maskara erabili beharko da. Taldeko klaseetan, sei parte-hartzaile egon ahalko dira, gehienez.

Entrena dezakegu gure taldearekin eta partidak jokatu?

Baimenduta daude lehiaketa profesionalean edo erdi profesionalean dauden taldeen kirol-entrenamenduak eta -lehiaketak. Profesionala edo erdi profesionala ez den federazio-lehiaketa eten egingo da, bai eta eskola-kiroleko lehiaketa ere. Eskola-kirola bertan behera geratzen da.

Joan gaitezke beste udalerri batera partida bat jokatzera?

Lehiaketa profesionaletan edo erdi profesionaletan baino ez.

Zer ulertzen dugu kirolari erdi profesional diogunean?

Egutegi ofizialeko Estatuko eta nazioarteko lehiaketetan eta Euskal Federazioak antolatutako maila goreneko lehiaketetan parte hartzen duten kirolariak dira, guztiak kategoria absolutuan. Atal honetan kategoria absolutuko maila goreneko bertoko kirol- lehiaketak sartzen dira.

Joan gaitezke kirol-jarduera bat egitera beste udalerri bateko kiroldegira?

Bai, baldin eta bizi naizen udalerriaren mugakidea bada eta banakako kirol-jarduera bada edo Dekretuan aurreikusitako salbuespenetako bat bada.

Joan gaitezke beste udalerri edo erkidego batzuetara jarduera zinegetikoak edo arrantza-jarduerak egitera?

Ez. Bi jarduera horiek bizitoki dugun udalerrian edo mugakideetan baino ezingo dira egin.

Publiko gisa joan naiteke kirol-ekitaldi batera?

Ez. Debekatuta dago jendeak kirol-ekitaldietara joatea.

Gimnasio bateko makina-gelan kirola egin dezaket?

Bai, banaka, maskara erabiliz, segurtasun-distantzia mantenduz eta baimendutako gehieneko edukiera errespetatuz. Gogoan izan, ezin dela aldagelarik edo dutxarik erabili.

GARRAIO PUBLIKOA

Gaueko zer ordutara arte egongo da garraio publikoa?

Hiru lurralde historiko bakoitza baino eremu gutxiagoko garraio publikoaren azken irteera 22:30ean izango da. Taxia edo gidaridun ibilgailua izan ezik.

Jan edo edan daiteke garraio publikoan?

Bidaia-denbora bi ordutik beherakoa bada, ezin da, baina bai edan.

Badago okupazio-mugarik garraio publikoan?

Ez, garraio publiko eta pribatuetan ibilgailuak duen plaza adina pertsona joan ahalko da, betiere maskara jantzita.

KULTURA-EREMUA

Jarduera bat eskaintzen den kontzertuetara, museoetara, zinema eta antzokietara edo bestelako kultur etxeetara joan naiteke?

Sarrera-salerosketa bat dagoen kasuetan, jarduera sozioekonomiko bat dagoela ulertuko da. Beraz, kasu horietan, bizilekuaren ondoko udalerri batera joan ahal izango da. Lekualdatzen den pertsonak bere sarrera eraman beharko du joan-etorrian. Nolanahi ere, jarduera 21:00ak baino lehen amaitu beharko da.

Normaltasunez gara dezakegu abesbatzen edo musika-banden jarduera)? Eta beste udalerri batera joan behar badugu?

Bertan behera geratuko dira musika- eta ahots-izaerako edo dantza-izaerako entsegu eta emanaldi kolektibo ez-profesionalak, musikako ikasketa arautuen edo baliokideen kasuan izan ezik. Aipatutako prestakuntza arautuan sartuta dauden pertsonen joan-etorriak prestakuntza-zentroetara baimenduta daude, nahiz eta horiek bizilekua edo mugakidea ez den udalerri batean egon. Abesbatzen edo musika-banda profesionalen edo elitekoen kasuan, jarduera profesionala denez, bizi diren udalerritik edo udalerri mugakideetatik harago joan ahal izango dira (bai entseguetarako, bai kontzertuetarako), abesbatzak edo taldeak emandako frogagiriarekin.

BESTE BATZUK

Egin al daitezke erkidegoen bilerak edo jabeen batzarrak?

Bilerak egin ahal izango dira, betiere topaketak egiten diren lokaletan ezarritako edukiera-mugak betetzen badira. Hala ere, bertaratutakoen joan-etorriei dagokienez, kontuan hartu beharko dira indarrean dauden mugikortasun-mugak, eta beti errespetatu beharko dira.

Akziodunen edo kooperatibisten batzarretara jo daiteke?

Bai. Horrelako ekitaldietara joatea baimentzen da, inolako lurralde-mugarik gabe. Bana-banako dokumentu bat eraman beharko da, erakunde antolatzaileak beteta eta igorrita, joan-etorri hori justifikatzeko.

Erre daiteke bide publikoan?

Bi metroko gutxieneko distantzia gordetzerik badago bakarrik.

Derrigorrezkoa da erabilera publikoko establezimendu eta lekuak aireztatzea?

Bai. Ahalik eta maizen aireztatu beharko dira, eta, gutxienez, egunean hiru aldiz.

Baimenduta al dago adinekoen egoitzetara joatea?

Bai, Euskadiko Autonomia Erkidegoaren barruan, betiere zentroak berak baimendutako bisitak badira.

Baimenduta al dago espetxeetara joatea?

Bai, baina, horretarako, Espetxeetako Agintaritzak emandako baimen egokia beharko da.

Baimenduta al dago ibilgailuen tailerretara eta kontzesionarioetara joatea?

Bai atzeratu ezin diren, derrigorrezkoak diren eta aurrez aurre egin behar diren kudeaketen kasuan.

Baimenduta al dago erlijio- edo kultu-zerbitzuetara joatea?

Bai, salbuespen gisa, bizitoki dugun udalerrian halakorik ez bada eta, betiere, hurbilen dagoen lekura.

Baimenduta al dago mugikortasuna udalerritik kanpora, saltokietan eta halal harategietan erosteko beharra dagoenean?

Bai. Bizitoki dugun udalerrian zerbitzu hori egon ezean, joan-etorriak egin ahalko dira zerbitzu hori duen eta gure udalerritik hurbilen dagoen udalerrira.

Joan gaitezke aireportura, geltokietara eta bestelakoetara pertsona baten bila?

Bai, edozein familiartekoren bila, bakarrik bizilekura bueltatzeko.

Bisita daitezke mendeko familiartekoak, desgaitasuna duten pertsonak edo pertsona bereziki kalteberak?

Ez. Haien etxera laguntzera eta zaintzera baino ezingo gara joan.

IAT nire ibilgailura pasatu behar badut eta izapidea 22:00etatik aurrera amaitzen badut, baimenduta dago lekualdatzea?

Bai, itzulerako bidaia zuzenean egin ahal izango da bizilekura, baldin eta egindako izapidea egiaztatzen bada.

Ezkontza batera joan naiteke?

Oro har, bizileku-udalerrira edo udalerri mugakideetara bakarrik joan ahal izango da, ezarritako higiene- eta osasun-neurriak eta edukiera errespetatuz. Salbuespen gisa, baimenduta dago EAEko beste lurralde eta udalerri batzuetara joatea, bigarren mailara arteko senitartekoen ezkontzara.

Okindegi-gozotegi batean kafe bat eskatzeko, hitzordua behar da?

Establezimendu horiek kafea edo edaria zerbitzatu dezakete aurrez hitzordurik hartu gabe, baina eramateko bada. Ezin da ez janaririk ez edaririk kontsumitu establezimenduaren barruan.

Baimenduta dago baratzeetan lan egiteko mugitzea?

Bai, bizitoki dugun udalerrian eta mugakideetan dauden baratzeetan. Baratzearen ustiapena egiazta daitekeen lan- edo lanbide-jarduera bati lotuta badago, bizilekuaz edo mugakideaz bestelako udalerri batera joan liteke.

Baimenduta al dago arrazoi sindikalengatik, alderdi politikoen, enpresa-elkarteen eta antzekoen jarduerengatik lekualdatzea?

Bai. Jarduera instituzional edo profesionaltzat jotzen baitira.

Argibideen gida osoa hemen eskuragarri: Eusko Jaurlaritzaren argibideak


'Agirretarren bandera' eskainiko du etzi Ekidak, Modelo aretoan

"Porrotarren eta krisiaren garaia" oholtza gainera eramango du egitasmo sozialistak agirretarren bitartez. Obra irekia izango da, eta doako sarrera izango du.

Ekida egitasmo sozialistak Agirretarren bandera antzezlana taularatuko du etzi, 19:30ean hasita, Modelo aretoan, eta doako sarrera izango du. Oskorriren abesti ezagunetik hartu dute mailegutzan izenburua, eta sortzaileen esanetan, "gure garaiari buruzko obra bat da, porrotaren eta krisiaren garaia oholtzara eramana".

Ekainean estreinatu zuten Azpeitiko Soreasu antzokian, ia urtebetez sortzen aritu ondoren, eta arrakasta itzela izan zuen lehen emanaldi hark. Euskal Herriko hainbat tokitan izan ondoren, orain herrian eskainiko dute. Eñaut Zubizarreta Trigger-ek jarri dio musika antzezlanari, eta Naiara Azpilkueta, Ane Biain, Aratz Fernandez de Pinedo, Onintze Goitiz, Maialen Malles, Ainhoa Mariaezkurrena, Lurdes Ondaro, Ibon Guerra, Paul Beitia eta Mikel Izurieta aritu dira zuzendari, teknikari gidoigile eta antzezle lanetan.

Antzezlanaren sinopsia ondorengoa da: "Agirretarrak edonortarrak dira, gure garaiko jendea. Eugenio Agirre Alvarezen alabak eta bilobak, bost kideko langile-familia bat. Eugenio hil egin da eta bere bilobei oinordetzan utzi die leku bat munduan: bere apartamentua. Hara joango dira gazteak bizitzera. Apartamentu horretan osatuko dira hiru gazteren kezka prekarioak eta ametsak, beste apartamentu batean gorpuztuko dira hutsuneak eta bi amaren ametsak. Baina egonkorra zirudienak ez du irauten. Zer hautatu dezakete? Norentzat dira dauzkaten ametsak?"


Asuncion Klinikaren oharra

"Asuncion Klinikak jarduera murriztuko du zubi honetan zehar, COVID bidezko azterketa epidemiologikoa amaitzen den bitartean".

Aste honen hasieran langileen artean izandako positiboen ondoren, Asuncion Klinikako Zuzendaritzak, prebentzio-neurri gisa, zentroaren jarduera murriztea erabaki du zubian zehar, plantillako egoera epidemiologikoaren argazki osoa eta zehatza izan arte. Profesional eta paziente guztiei probak egin zaizkie, eta orain arte egindako testen arabera, 22 kasu positibo atzeman dira langileen artean (zentroak 350 pertsonako plantilla du) eta bi kasu ospitaleratutako pazienteen artean.

Hala, zubi honetan zehar, larrialdiek eta ospitaleratze-solairuek ohiko moduan funtzionatuko dute. Prebentzio neurri gisa, ospitaleratzea behar duten pazienteak Bidasoako eskualdeko ospitalera eramango dituzte. Gainera, ospitaleratuta dauden gaixoak birkokatu egin dituzte, gela bakoitzean gaixo bakarra egon dadin. Era berean, kanpoko bisitak debekatzeko neurriari eutsiko zaio.

Era berean, egoeraren kontrola ahalik eta handiena izan dadin, zazpi egunetik behin egingo zaie test sistematikoa Asunción Klinikako profesional eta paziente guztiei, datozen lau asteetan zehar.

Neurri guztiak Eusko Jaurlaritzako Osasun Sailarekin adostu dira, eta lankidetza estuan ari dira lehen kutsatzeak detektatu zirenetik.

Asuncion klinikak datorren astean jarduera normalari berriz ekitea espero du, eta neurriak "prebentziozkoak" direla adierazi du, pazienteen eta langileen segurtasuna bermatzeko helburu bakarrarekin.


Patroi ilunak

Sarean gure jarrera bideratzea helburu duten patroi ilunez aritu zaigu Xabier Unanue.

Patroi ilunen gaia aurkeztu digu Xabier Unanuek. Patroi ilunek, teknika desberdinen bitartez, sarean gure jarrera bideratzea dute helburu.


Ostegunaz geroztik 42 positibo zenbatu dituzte Orion, eta beste hamar Aian

Azken asteetako joera baieztatu dute Eusko Jaurlaritzak gaur eguerdian kaleratu dituen datuek: positiboak ugarituz doaz, eta intzidentzia tasak gora. Urola Kosta ez da salbuespena, eta Orio eta Aia ere ez dira libratzen. Kezkagarriena da ospitaleetako presioa ere hazten ari dela. Duela astebete, COVID-19ak jotako 266 lagun zeuden Arabako, Bizkaiko eta Gipuzkoako ospitaleetan, eta 338 dira gaur. ZIUetan, berriz, 70 zeuden joan den astelehenean, eta 91 daude gaur.

Koronabirusaren bilakaerari buruzko txostena kaleratu berri du Eusko Jaurlaritzak, eta zenbaki potoloak dakartza oraingoak ere. Orion 42 positibo atzeman dituzte azken lau egunotan, eta Aian beste hamar. Kopuru horiek nabarmen eragin dute 100.000 biztanleko hamalau eguneko intzidentzia tasan, bai batean eta bai bestean. Orion, astebetean ia 500 puntu igo da tasa: joan den astelehenean 1.369,86koa zen, ostegunean 1.484,02koa, eta 1.826,48koa da gaur. Aiako tasak ere oso antzerako bilakaera izan du: 1.360,20koazen joan den astelehenean, 1.460,96koa ostegunean, eta 1.712,85eko da gaur.

Eskualdeko panorama orokorra ez da hobea. Ostegunaz geroztik Urola Kostako herri guztietan baieztatu dute positiboren bat, eta, orotara, 418 izan dira. Azken asteetakoaren ildotik, Azpeitian eta Zarautzen atzeman dituzte kasu gehien; oraingoan Zarautzen gehiago, Azpeitian baino. Hain zuzen ere, lau egunean 121 positibo zenbatu dituzte Zarautzen, eta 115 Azpeitian. Ondorioz, Zarauzko tasa 1.400,61etik 1.730,42ra igo da astebetean; Azpeitikoa, aldiz, 2.943,50etik 2.897,50era jaitsi da.

Azkoitian, 61 kasu baieztatu dituzte azken lau egunotan, eta joan den astelehenetik 250 puntu igo da intzidentzia tasa: 1.034,80tik 1.285,15era, hain zuzen. Eskualdeko herri handien artean —5.000 biztanletik gorakoak—, Zumaiak du intzidentzia tasarik baxuena: 915,84koa, hain justu. Han, 27 positibo izan dituzte ostegunaz geroztik.

5.000 biztanletik beherako zenbait herritako datuak ere ez dira batere lasaigarriak. Zestoan 23 positibo pilatu dituzte lau egunean, eta hamabi izan dituzte Getarian. Aizarnazabalen eta Beizaman hiru positibo atzeman dituzte, eta Errezilen bakarra.

Ospitaleetako presioa, gero eta handiagoa

Hego Euskal Herrian, Osakidetzak eta Osasunbideak koronabirusa atzemateko 14.508 proba egin zituzten atzo, eta horietatik 1.884k eman zuten positibo; %13k hain zuzen. Ospitaleetan, seigarren olatua deitzen diotenaren eragina gero eta nabarmenagoa da. Duela astebete, COVID-19ak jotako 266 lagun zeuden Arabako, Bizkaiko eta Gipuzkoako ospitaleetan, eta 338 dira gaur. ZIUetan, berriz, 70 zeuden joan den astelehenean, eta 91 daude gaur. Hego Euskal Herrian, berriz, denera koronabirusak jotako 465 lagun daude ospitaleratuta; horietatik 113 ZIUetan.


'Paz' komiki kolektiboa aurkeztuko dute gaur arratsaldean Garoan

Liburuan 62 autorek parte hartu dute, tartean Xabier eta Martin Etxeberria anaiek. Hain zuzen, beraiek izango dira gaurko aurkezpenean. 19:00etan da hitzordua.

Garoa liburu dendan Paz komiki liburu kolektiboa aurkeztuko dute gaur 19:00etan Martin eta Xabier Etxeberria anaiek. 62 autoreren artean ondu dute lana, eta tartean ibili dira biak.

Serendipia argitaletxeak kaleratu du liburua, eta argitaletxeak nabarmendu du liburu solidarioa dela. Izan ere, lortzen diren irabaziak Mugarik Gabeko Medikuak eta World Central Kitchen erakundeei laguntzeko izango da, horiek Ukrainako errefuxiatuen alde egiten duten lana babesteko.

Liburuak 116 orrialde ditu, eta bertan 29 istorio eta hamar ilustrazio bildu dituzte bakea eta gerra gai hartuta.


Euskal herritarrak mendebalde urrunean, gaur gauean "Una Historia de Vasconia" saioan

Atal horrek Ipar Amerikako mendebaldeko euskal migrazioa izango du ardatz.

Gaur gauean, Ipar Amerikako mendebaldeko euskal migrazioa izango dute hizpide "Una Historia de Vasconia" saioan.

XIX. mendea, Amerikako hispaniar kolonien independentziaren ondoren, aro garaikideko emigrazio handien mendea izan zen, eta, kalkuluen arabera, euskal herritarren % 20k betiko utzi zuen sorterria. Euskaldun batzuek rol nabarmena izan zuten Espainiako inperioko lurralde oso pobre, urrun eta ia jenderik gabekotzat jotzen zenaren esplorazioan, kolonizazioan eta kontrolean, eta gaiaren inguruko lanketa egingo dute Alberto Santanak aurkezturiko serie dokumentalean.

"Una Historia de Vasconia" gaur izango da ikusgai 22:30ean ETB2n eta eitb.eus-en.


Dbusek urteroko haurrentzako marrazki lehiaketa abiatu du

Gabonak oraindik urruti geratzen diren arren, Dbusek haurrentzako Gabonetako marrazki lehiaketa jarri du martxan beste urte batez, 13 urte baino gutxiagoko haurrentzat.

Lehiaketa honek umeen sormena sustatzea du helburu, garraio publikoa erabiltzeak duen garrantzia helaraztearekin batera. Bi kategoria egongo dira: 8 urte artekoa, eta 9 eta 12 urte artekoa. Lehenengo sarituak tableta bat irabaziko du, bigarrenak argazki kamera, eta hirugarrenak liburu sorta. Laugarrenetik hamargarrenerako sailkatuek diploma bana eskuratuko dute.

Parte hartu nahi dutenek Gabonak eta autobusak lotzen dituen marrazki bat sortu beharko dute, eta San Martin merkataritza guneko Fnac dendan edo Dbuseko bulegoetan (Fernando Sasian, 7) entregatu, marrazkiaren atzealdean honako datuak jarrita:

Izen-abizenak

Adina

Jaiotze data

Helbidea

Telefonoa eta harremanetarako posta elektronikoa

Ikastetxea

Baimendutako tutorearen izenpea

Parte hartzeko azken eguna azaroaren 10a izango da, eta sari banaketa ekitaldia abuztuaren 15ean izango da, 18:00etan, Aquariumeko Auditoriumean.


Nartzisoek osatutako “alfonbra horia” ikusgarria izaten ari da

Frantziako pasealekua nartzisoz beteta dago egunotan, udaberriaren ateetan gaudenez gero. Nartzisoak orain aste batzuk loratu ziren, paseo zaleen –eta euren argazki kameren– gozamenerako, irudi zoragarriak utziz.

Ezer ez da betiko, ordea, eta azken egunak dira horren ikusgarri agertzen dela “alfonbra horia” [Marisol Garmendiaren hitzetan], gutxika zimeltzen ari dira eta. Nartzisoek euren zikloa amaituko dute, eta moztu egingo dituzte, lorategiek soropilezko mantu berdea berreskuratu dezaten

Donostiako Udalak 130.000 nartziso landatu zituen urrian Frantzia pasealekuko lorategietan, eta loratzen hasi dira orain, gunea horiz jantziz. Landareak babesteko, hesiak jarri zituzten urrian.

Marisol Garmendia Ekologiako zinegotziak loreak ez kaltetzeko eskatu zien herritarrei: “Donostiako herritarrek loreez gozatzea nahi dugu, oztoporik gabe, baina errespetua eskatzen dugu, multzoak merezi duen itxura izan dezan. Hala, txakurren jabeei eskatzen diet ez uzteko beren maskotak lorategietara sartzen eta loreak txikitzen, eta gauza bera eskatzen diet aitatxoei eta amatxoei, lorategiak ere ez daitezen izan beren seme-alaben jolasleku. Ia lau hilabete itxaron dugu eta orain naturaren ikuskizun honetaz gozatzeko garaia da”.

(Argazkia: Joseba Parron San Sebastian) (Argazkia: Joseba Parron San Sebastian) (Argazkia: Joseba Parron San Sebastian) (Argazkia: Joseba Parron San Sebastian)


"Tinatxo estropadan parte hartzeko ezinbestekoa da oreka mantentzea, horregatik gehienak emakumeak gara"

III. Nazioarteko Tinatxo Estropada ospatu da Donostian. Gisella kataluniarrak eta Coloradoko Avigailek parte hartu dute estropada berezian. Xabier Alberdi Itsas Museoko zuzendariak, estropadaren nondik norakoak kontatu ditu.

Emakumeen tinatxo estropadan zinga izeneko arraun modalitate historikoa berreskuratu dute. Estropada xelebrearen inguruko xehetasunak eman ditu Xabier Alberdik, Itsas Museoko zuzendariak. Kupelak erditik ebakita, bi tinatxo lortzen dira. Txikiak dira tinatxoak, horregatik, ez da erraza arraun egitea. III. edizioan, parte hartzaile gehienak emakumeak izan dira.


Bizikletan ere badakite ondo pasatzen Donostiako Piratek

Iazko Aste Nagusian eguraldi txarra egin zuen Piraten Bizi-Festaren egunean eta ezin izan zuten egin, baina aurten bai, pirata txirrindulariek hiria zeharkatu dute. Antiguako Txantxarreka gaztetxetik abiatu dira, baina aurretik pirata batzuek umorezko ikuskizun txiki bat eskaini dute, eta Zestoako gaztetxeari elkartasuna erakusteko ere aprobetxatu dute.

Jai giroan, Antiguako tunelerantz joan dira jarraian, ondoren Kontxa eta Erdialdea zeharkatu eta kaira iristeko. Bertan, Jaraneroak kofradiako kideak Mojito Festa ospatzen ari ziren, eta hainbat txirrindularik indarrak hartu dituzte mojitoak dastatzen. Kaitik Groserantz joan dira, han beste geldialdi bat egin eta Basque Culinary Centerrek Manteo inguruan egin nahi duen eraikin berriaren aurkako jarduera bat egin dute. Intxaurrondora igo dira ondoren, Letaman gaztetxean brillet partida batekin Bizi-Festa bukatzeko.


Mendeko pertsonei arreta emateko ikastaroa antolatu du Azpeitiko Udalak

Ikastaroan parte hartu nahi dutenek Lanbiden eman beharko dute izena, hilaren 17a baino lehen.

Mendekotasuna duten pertsonei gizarte erakundeetan osasun arreta emateko ikastaroa antolatu du Azpeitiko Udaleko Gizarte Zerbitzuen sailak Lanbiderekin elkarlanean. 370 orduko ikastaroa praktikoa eta teorikoa izango da. Saio teorikoak hilaren 30ean hasiko dira eta ekainaren 7an bukatu. Ondoren izango dira saio praktikoak. Ikastaroan parte hartu nahi dutenek Lanbiden eman beharko dute izena, eta hilaren 17a izango da horretarako azken eguna. Izena emateko ezinbestekoa da lehen mailako ikasketa ziurtagiria eta eskola graduatua aurkeztea. Ikastaroaren inguruko informazio gehiago jaso edo zalantzak argitu nahi dituztenak Udaleko Gizarte Zerbitzutako sailarekin harremanetan jar daitezke, 943-15 72 00 telefonora deituta edo ikastaroak@azpeitia.eus helbidera idatzita.


Jaenen lan ona eginda itzuli dira Zumaiako korrikalariak

Lokatzik gabeko zirkuito batean korrika aritu dira, 10.215 metro osatu arte. Podiuna urrun izan arren, pozik eta lan ona eginda itzuli dira Aratz Rodriguez eta Martin Amilibia.

Espainiako kros txapelketara sailkatu ondoren, lan on bat egitea zen Aratzen eta Martinen helburua.

100 parte hartzaile inguru izan zituen txapelketa honek. Emakumezkoen laisterketan 44. sailkatu da Aratz, 37 minutu eta 39 segundoko denbora bikainarekin. Martinek, berriz, 65. postua lortu du, 32 minutu eta 16 segunduko dendora egin ondoren.

Jaenen zegoen mailaren adierazgarri dira denbora hauek egin ondoren lortutako postuak. Jarraitu bikote, korrika eta kirolarekin gozatzen.

ZTT kirolarekin hezi eta gozatu.


Haurtzaroa, pantailak eta garapena?

Anna Ramis pedagogo eta idazleak Haurtzaroa eta pantailak izeneko manifestua idatzi zuen eta Ainhoa Arruabarrenak (Bitargi egitasmoko sortzaileak) manifestua euskarara ekarri du. www.guraso.eus webgunean berarekin hitz egin dute.

2022. urtean, Kataluniako profesional talde batek, haien artean Anna Ramis pedagogo eta idazleak, manifestu bat idatzi zuen, Haurtzaroa eta pantailak. Manifestuan , 0-6 urte bitarteko haurren eta pantailen erabileraren harremana aztertzen zuten, azken ezagutza zientifikoak eta prebentzio neurriak jasoz.


Euskal presoen egungo egoera, Lezoko solasaldian

Hilaren 29an, ostirala, Sareko kide Inaxio Oiartzabalek solasaldia eskainiko du Gezala Auditoriumean, 19:30ean hasita. Gaia: Espetxe politika eta euskal presoen egungo egoera.

Ondoren, Fernando Barberok Paréntesis. Libertad literaria desde el encierro liburuaren aurkezpena egingo du. Madrid 1 eta II espetxeteetako (Alcala Meco) presoek egindako sormen lanak daude bilduta liburuan, tartean Jaione Jauregi preso lezoarraren ekarpena dagoelarik.


Madrilgo leherketa istripuz gertatu zela ondorioztatu eta kasua artxibatu dute

Urtarrilaren 20an hiriburuko Toledo kaleko parrokia-eraikinean izandako leherketa "gas naturalaren ihes baten ondorioz" izan zela ebatzi du epaitegiak.

Madrilgo 35 zenbakiko Instrukzio Epaitegiak artxibatu egin du urtarrilaren 20an Espainiako hiriburuko Toledo kaleko parrokia-eraikinean izandako leherketari buruzko ikerketa, istripua "gas naturalaren ihes baten ondorioz" izan zela iritzita.

Polizia Judizialaren aditu-txostena jaso eta beharrezko ikerketa-eginbideak egin ondoren, epaileak ondorioztatu du leherketaren "etiologia ustekabekoa" izan zela, "baina ezin izan da beste kausalitate bat argitu, gas naturalaren ihes batek eragin baitu leherketa, ihesaldi motel, etengabe eta luze baten ondorioz".

Poliziaren txostenaren arabera, ihesaldia eraikineko lehen galdararen eta horniduraren hartunearen artean gertatu zen, baina "irregulartasun administratiboek edo instalazioek" ez dute eraginik izan leherketan.

Leherketa urtarrilaren 20an izan zen, aipatutako kaleko 98. zenbakian, Madrilgo Artzapezpikutzaren eraikin batean. Lau pertsona hil ziren: Ruben Perez Ayala apaiza; David Santos, apaizaren laguna, eliztarra, eraikinera laguntzera joan zena berogailuak funtzionatzeari utzi eta gas usaina antzeman ondoren; Javier, aurreko eraikinean lan egiten zuen igeltsero bat, eta Stefko Ivanov, leherketak kalean harrapatu zuen herritarra.

Epaileak baztertu egin du apaizak eta eliztarrak egindako manipulazioak leherketa eragin izana; izan ere, "eraikinaren zorupea zulatu zuten ur-hausturak zeudela egiaztatu da, eta horrek eragin zuzena edo zeharkakoa izan zuen gas naturalaren hodietan eta hartunean".

Polizia Nazionalaren Brigada Probintzialaren txostenaren arabera, "ustekabeko etiologia" izan zen, "gas naturalaren hornikuntza-hodiaren eta harguneko giltzaren arteko deskonexioaren ondorioz", lursailean lur mugimenduak izan zirelako eta horrek konexioari eragin ziolako.

Madrilgo Udalak amaitutzat eman du larrialdiko jarduera, eta leherketa izan zen eraikinean segurtasun-neurriak hartu ondoren, garabiak kendu eta kalea ireki dute berriro.

Orain, Artzapezpikutzaren esku dago eraikinaren etorkizuna erabakitzea, baina oraindik aztertzen ari dira zaharberritu ala behera botako duten.


Ehunka lagun elkartu dira Orozkoko berakatz egunean

Azken eguna dute gaurkoa Orozkoko Jaiek, eta Berakatz eguneko ohiko bazkariak ehunka lagun elkartu ditu eskolako jolastoki estalian. Aurretik, joko-poteoak herriko kaleak girotu ditu.

Argazkiak: Aimar Gutierrez Bidarte


Arantzazura eta Itziarko Salegi jatetxera irteera antolatu du Orioko Zaharren Babeslekuak

Zaharren Babeslekuak irteera antolatu du martxoaren 14rako, Arantzazuko santutegira. Mezaren ondoren Itziarrera joango dira, Salegi jatetxean bazkaltzera.

Urtero bezala, Arantzazura irteera antolatu du Zaharren Babeslekuak martxoaren 14rako. Arantzazuko mezara joango dira, eta ondoren, 14:30ean, bazkaria egingo dute Itziarko Salegi jatetxean. Txartelak martxoaren 6an salduko dituzte, arratsaldeko 16:00etatik 18:00etara, 35 euroren truke. Autobuseko plazak zozkatu egingo dituztela esan dute antolatzaileek, eta bigarren autobusa antolatzeko, gutxienez 20 lagunek eman beharko dute izena.


Bideoa / Ehunka makila batu dituzte Ugaon, Agate Deunaren bezpera ospatzeko

18:00etan, Ugaoko Guraso Elkarteak hasi du ibilbidea plazatik, eta 18:30ean, Etorki Dantza taldekoek eta Harile Kultur Elkartekoek ekin diote herritik buelta emateari. Umeak, gurasoak, txistulariak eta ehunka makila egon dira larunbatean Ugaoko kaleetan, Agate Deuna egunaren bezpera ospatzeko.


EH Bilduk lau legealdi jarraian egitea egongo da jokoan Urduñan

EH Bilduk hiru legealdi igaro ditu Urduñako Udalean gehiengo absolutuarekin gobernatzen. Marka horri eustea izango da koalizioaren erronka. Jeltzaleek, aldiz, gehiengo hori hautsi beharko dute gobernura iritsi nahi badute.

EH Bilduk gehiengo absolutuarekin gobernatu du Urduñan azken 12 urteetan. 2011n sei ordezkari lortu zituen koalizio abertzaleak, EAJk lau eta bakarra PPk. 2015ean Alderdi Popularrak ez zuen ordezkaritzak lortu, eta jeltzaleek zinegotzi bat gehiago lortu zuten.

Lehia nagusia EH Bildu eta EAJren artean egongo da, baina URE-Elkarrekin Podemosek eta PSE-EEk ere izan dezakete zeresana, udalean sartzea lortzen badute

2019an antzeko egoera errepikatu zen, baina bi alderdi nagusien arteko tartea murriztuta: EH Bilduk 1.112 boto lortu zituen (%46,31), EAJk 1.033 (%43,02).

Gauzak hala, maiatzaren 28ko udal hauteskundeetan lehia bizia egongo da bi taldeen artean; baina, beste eragile politiko batzuk ere sartuko dira jokoan. Euskadiko Errepublikaren Batasuna (URE) Elkarrekin Podemosekin aurkeztuko hauteskundeetara da berriz. 2015an 145 boto lortu zituen koalizioak (%6,17). Emaitza hori ez zen nahikoa izan udalean sartzeko; baina, hauteskunde hauetan EH Bilduri bozkatzaileak kentzen badizkio eta emaitzak oso estuak badira, EAJ izan daiteke irabazlea eta alkatetza eskuratu dezake. Era berean, kontuan hartu behar da PSE-EE eta PP ere aurkeztuko direla hauteskundeetara. Bi talde horiek udaletik kanpo geratu ziren 2019an. Sozialistek 160 boto lortu zituzten (%6,66) eta popularrek, aldiz, 62 (%2,58).


Esti Urresolaren 'Polvo somos' filma laburra saritu dute Euskal Zinemaren Astean

Publikoak aukeratzen du Euskal Zinemaren Asteko irabazlea, eta Esti Urresolaren lana gailendu da filma laburren sailean.

Publikoak erabakitzen du Euskal Zinemaren Asteko irabazlea. Izandako harrerarekin pozik azaldu da zinemagile laudioarra. Izan ere, arrakasta handia izan du aurtengo edizioak, koronabirusa ekiditeko neurriek nabarmen baldintzatu arren. Urresolaren hitzetan, saio guztiak bete dira, "astean zehar egunero film bat proiektatu dute, eta egunero egon da aretoa beteta, nahiko deigarria iruditu zait".

Esti Urresolaren Polvo somos filma laburra izendatu dute sekzio horretako lan onena: "Asteazkenean izan zen filma laburren saioa; eta, COVID-19 neurriak bermatuta bada ere, bete egin zen".

Lan laburra eta filmik gustukoenak bozkatzen dituzte ikus-entzuleek ekimenaren baitan, eta lan luzeen artean Ane filma gailendu zen. Aitortza ezustekoa izan bada ere, Urresolak arabarren lana goraipatu du. "Talentu arabarraren presentzia sekulakoa izan da, filma laburren saioan batez ere. Paul Urkijo eta Aitor Lopez de Aberasturiren lanak egon ziren, eta Baby zein Ane filmak ere arabarrak dira", erantsi du.


Lehendakariaren agerraldia, LABIren bileraren ostean

Lehendakariak neurri berriak azaldu ditu. Neurri nagusiak bi dira: jarduera ekonomiko guztiak 01:00etan itxiko dira eta hiriguneetan musukoa erabiltzea nahitaezkoa izango da.


A-15 errepidea itxita Pagozelain elurragatik

Elurra gogoz bota du Nafarroan, A-15 errepidean, eta trafikoa etenda geratu da, hortaz.


Errazkinen eta Intxaurrandietaren aldeko ebazpenari helegitea jartzea baztertu du GHK-k

Espainiako Kontu Auzitegiak ekainean berretsi zuen Iñaki Errazkin Ingurumen diputatu ohiaren eta Ainhoa Intxaurrandieta GHK-ko presidente ohiaren aldeko epaia. GHK-k txosten juridiko bat eskatu zuen Espainiako Auzitegi Gorenean beste helegite bat jarri edo ez aztertzeko, eta gaur erabaki du Bilduko bi agintari ohien aurka ez egitea, txostenaren arabera, ez delako "arrazoizkoa" aurrera segitzea.

Errazkin eta Intxaurrandieta beraiei babesa emateko EH Bilduk Azpeitian egindako ekitaldian.

Gipuzkoako Hondakinen Kontsortzioak (GHK) gaur erabaki du Espainiako Kontu Auzitegiak emandako Iñaki Errazkinen eta Ainhoa Intxaurrandietaren aldeko ebazpenari ez diola helegiterik jarriko. Espainiako Kontu Auzitegiak Errazkin Ingurumen diputatu ohiaren eta Intxaurrandieta GHK-ko presidente ohiaren aldeko epaia berretsi zuen joan zen ekainaren 4an, eta GHK-k esan zuen aztertuko zuela Espainiako Auzitegi Gorenean beste helegite bat jarri edo ez. Txosten juridikoa eskatu zuen GHK-k, eta hain zuzen ere, gaurko asanbladan aztertu dute txosten hori. Helegiterik ez aurkeztea ebatzi dute, txostenaren arabera, ez delako "arrazoizkoa" aurrera segitzea.

Aurreko agintaldian EAJ eta PSE-EE agintean zirela, GHK-k auzitegi horretara jotzea erabaki zuen, EH Bilduk 2011-2015 agintaldian erraustegiaren proiektua gelditzea erabaki zuelako. EAJk eta PSE-EEk Kontu Auzitegian salatu zituzten Intxaurrandieta eta Errazkin, hartu zuten erabakia okerra izan zela argudiatuta. Auzitara eraman zituzten bi agintari ohiak, botere desbideraketa larria egin zutela leporatuta, eta erraustegiaren azpiegituraren lanak gelditu izanak eragindako diru galderak beren gain har zitzaten nahi zuen GHK-k: 46 milioi euro, hango agintarien arabera.

Bi bidetatik jo zuen GHK-k auzitara: batetik, ohiko auzitegietatik; eta bestetik, Kontu Auzitegitik. Lehen bide hura joan zen urtarrilean iritsi zen bukaerara; izan ere, Espainiako Auzitegi Gorenak ebatzi zuen baliogabea izan zela erraustegiaren kontratua bertan behera uzteko erabakia. Kontu Auzitegian, berriz, botere desbideraketa larria egiteagatik salatu zituenBilduko bi agintari ohiak GHK-k, baina kasu horretan, auzitegiak Errazkini eta Intxaurrandietari eman die arrazoia bigarrenez. Izan ere, joan zen urriaren 10ean ere haien aldeko ebazpena eman zuen auzitegi horrek.


Kolpeka josi nahi dute txapela

Elezkano II.a-Zabaletak eta Peña II.a-Albisuk binakakoaren finala jokatuko dute gaur, Bilbon. Bi bikoteek azpimarratu dute hamarreko lana egin ezean ez dutela irabaziko


Kamioi batek aparkatuta zegoen auto bat jo du Berrizen

Gidariak txarto sentitzen zela esan du eta beharbada ondoez horrek eragin du istripua Ertzaintzako iturrien arabera. Badaezpada Galdakaoko ospitalera eraman dute.

Gaur, 14:30 inguruan, kamioi batek Eitzaga industrigunean aparkatuta zegoen Peugeot markako auto bat jo du. Ertzainak bertaratu direnean gidariak adierazi die txarto sentitzen zela. Horregatik anbulantzia bati deitu diote eta badaezpada Galdakaoko ospitalera eraman dute.

Bestalde, 16:20an, AP-8an eta Iurreta parean, auto batek su hartu du matxura mekaniko bategatik. Suhiltzaileak bertaratu dira eta egoera kontrolatuta dago. Ez dago auto ilararik.


EHNEk eztabaida ustiategien titulartasunean eta iraunkortasunean jartzeko eskatu du

Nekazarien sindikatuaren esanetan, Alberto Garzon ministroaren hitzen inguruko eztabaida "nahiko interesatua izan da, ñabardurak egiteko tarterik gabe eta epai erraza eta aurkari politikoaren aurkako erasoa bilatuz, kasu honetan lehen sektorea erabiliz".

EHNE sindikatuak eztabaida "nekazaritza eta abeltzaintzako ustiategien titulartasunean" jartzeko eskatu du, eta "iraunkortasun ekonomiko eta sozialaren garrantzia" azpimarratu du.

Ohar batean adierazi duenez, Alberto Garzon ministroaren adierazpenek eragindako eztabaida "nahiko interesatua izan da, ñabardurak egiteko tarterik gabe eta epai erraza eta aurkari politikoaren aurkako erasoa bilatuz, kasu honetan lehen sektorea erabiliz".

Aldi berean, iraunkortasunari buruz hitz egitean, ingurumena kontuan izanda egin behar dela adierazi du, baina baita gizarte eta ekonomia kontuan izanda ere, eta honakoa esan du horren harian: "Abeltzaintza estentsiboa abeltzaintza intentsiboaren aurrean bultzatu behar dela esatea titular bat da, eta horrekin gutxi gorabehera ados egon gaitezke".

EHNE sindikatuaren arabera, "ekoizpen eredua garrantzitsua da, eta, lehen sektorearen etorkizunari begira, ingurumena zaintzea funtsezko helburua izan behar da". Halaber, sindikatuarentzat "eztabaidaren benetako fokua nekazaritzako eta abeltzaintzako ustiategien titulartasunean jarri behar da, iraunkortasun ekonomiko eta sozialaren garrantzia azpimarratuz".

Ildo horretan, "mundu mailan zein toki mailan, inbertsio-funts handiak abeltzaintza- eta nekazaritza-ekoizpenaren jabe egiten ari dira", nabarmendu du.

Testuinguru horretan, "aurrean dugun erronka nagusia" da ea enpresa handien esku dagoen lehen sektore bat nahi den, langileekin, edo herrietan bizi diren nekazari eta abeltzainez osatutako lehen sektore bat, ustiategia kudeatuz.

Zentzu horretan, ustiategien tamaina legez mugatzea, Nafarroan eta beste erkidego batzuetan saiatu den bezala, "funtsezkoa" da. "Caparroson jarritakoa bezalako makrogranjak sektoreko gainerakoekin lehiatzen dira, baina, aldi berean, laguntza berdinak jasotzen dituzte", esan du. "Garzon ministroaren adierazpenen artean negatiboena haragiari orokorrean ematen zaion irudi txarra da, haragiaren sektore osoari eragiten diona", azaldu du.


0-2 gailendu zen CD Laudio atzo jokatutako Aiaraldeko derbian

Basarteko futbol zelaian aurrez aurre egon ziren atzo Amurrio Club eta CD Laudio, Arabako Ohorezko Mailako ligaren 12. jardunaldian. Laudioarrek 0-2 irabazi zuten Aiaraldeko derbia.

Arabako Ohorezko Mailako 12. jardunaldiak aurrez aurre jarri zituen Amurrio Club eta CD Laudio, Basarteko futbol zelaian jokatutako partidan. Sailkapen orokorrean puntu bakarreko aldearekin iritsi ziren bi taldeak atzoko norgehiagokara; Amurriok 20 eta Laudiok 19. Aurreikuspenek iragarri bezala, maila beretsuko bi talderen arteko partida polita izan zen.

Lehen zati orekatu baten ostean, markagailua hutsean zela joan ziren jokalariak aldagelara. Bigarren zatiak, aldiz, laudioarren alde okertu zuen balantza. Talde bisitariak 51. minutuan sartu zuen lehenengo gola Adrian Alvarezen eskutik. Roberto Extreminiak, aldiz, partida itxi zuen 94. minutuan, bigarren gola sartu ostean.

Gauzak horrela, sailkapen orokorreko 5. postura egin du jauzi CD Laudiok, 22 punturekin guztira. Amurrio Club, ordea, 7. postura jaitsi da.

Amaiera Basarten. Amurriok 0- Laudiok 2. ZORIONAK Cd Laudio. Ellakurin ikusiko dugu elkar. Eskerrik asko ere, Basartera bertaratu zareten guztioi. AUPA AMURRIO pic.twitter.com/dQBIs9fUi3 — Amurrio Club (@AmurrioClub) December 3, 2022


Zizurkilgo jaiak

GAZTE EGUNA

11:00. Puzgarriak.

14:30. Gazte bazkaria.

17:30. Elektrotxaranga, herrian zehar.

17:00. Indartsuak haurrentzako zirku ikuskizuna, Aurrera plazan.

Ondoren. Txokolatada, Aurrera plazan.

19:00. Buruhandiak, Joxe Arregi plazan.

22:45. Suzko zezena.

23:00. Kontzertuak: Mad Muasel eta Dupla.


Binakako pentatloi txapelketa ezusteko handiekin dator

Joxe Anjel Sarasolak eta Gari Etxeberriak 11 bikoteak aztertu dituzte banaka. Arria V.a, Zaldua eta Gabirondo ez dira txapelketan egongo, baina bai Mikel Larrañaga eta Aitzol Atutxa, besteak beste. Iñaki Errazkin tolosarra izango da eskualdeko ordezkari bakarra.


Abadiñoko EH Bilduk hautagaien zerrenda osoa argitu du

EH Bilduren zerrendaburua Mikel Urrutia Galan da. "Talde anitza eta konprometitua" direla azaldu du.

Orain arte EH Bilduk lehenengo zazpi hautagaiak bakarrik aurkeztuta zituen. Gaur zerrenda osoa argitu du EH Bilduk. "Abadiñoko EH Bildutik gobernatzeko hautagaitza bat aurkezten dugu. Zerrenda sendo bat sortu dugu perfil ezberdineko hautagaiekin; batetik aurreko legegintzaldietan egon diren eta udala ondo ezaguntzen duten pertsonak, eta bestetik, herrigintzat arlo desberdinetan landean dauden kideak".

Hautagaien zerrenda

1. Mikel Urrutia Galan

2. Naiara Bildosola Narbaiza

3. Rafa Bilbao Jaio (Independiente)

4. Eider Ajuria Basterra

5. Unzalu Salterain Basagutxibeaskoa

6. Monika Iglesias Legido

7. Ilia Vazquez Cimarro

8. Itziar Agirrebeitia Negugugor

9. Jon Montoto Barcala

10. Josu Basagutxibeaskoa Iglesias

11. Elena Uribarren Goti

12. Juanan Arrinda Azkorbebeitia

13. Saioa Agirrebeitia Lekue

14. Mame Binta Badiane (Ordezkoa)

15. Aintzane Mendiola Larringan (Ordezkoa)

16. Jon Etxeandia Ormaetxea (Ordezkoa)


"Besteek eginetik jaten jarraitu nahi dugu"

Jendeak ardurak hartzeko duen gogo faltaz, Ekaitz Goikoetxearen zutabea

Hainbat ekitaldi, erakunde eta sistema kinka larrian ikusten dtu Ekaitz Goikoetxeak jendeak ardurak hartzeko duen gogo faltagatik: "Jai dugu, festarako ere ez bagaude", dio aste honetako zutabean.